Sabah Catat Satu Kes Positif Covid-19 Hari Ini, Tiga Lagi Pulih

KOTA KINABALU: Selepas meningkat mendadak, semalam, Sabah hari ini mencatat pertambahan satu kes Covid-19 baharu, menjadikan jumlah kes yang pernah direkodkan di negeri ini, setakat ini, sebanyak 328 kes.

Semalam, sebanyak 10 kes baharu dicatatkan selepas negeri ini beberapa hari merekodkan sifar kes baharu jangkitan wabak berkenaan.

Statistik yang dimuat naik Menteri Kesihatan dan Kesejahteraan Sabah, Datuk Frankie Poon Ming Fung dalam Facebook beliau, sebentar tadi, menyaksikan pertambahan satu kes terbabit berlaku di daerah Kota Kinabalu.

Sementara itu, seramai tiga lagi pesakit Covid-19 di negeri ini telah sembuh dan dibenarkan pulang.

Ini menjadikan jumlah keseluruhan kes sembuh di Sabah, setakat ini, ialah seramai 2 orang.

Ini bermakna jumlah kes aktif yang masih dirawat ketika ini ialah sebanyak 31, kurang dua berbanding 33 kes, semalam.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,610, Kuala Lumpur (1,470), Negeri Sembilan (742), Johor (667), dan Sarawak (543).- Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Jessie Ambukan, Usahawan Telur Masin Berjaya Di Sabah

TUARAN, 4 Ogos: Bermula dengan hanya 10 ekor itik, kini Farm Bay Enterprise yang beroperasi di Kampung PogunLawid, di sini, mempunyai 4,000 itik boleh bertelur bagi menghasilkan telur itik masin untuk dipasarkan di seluruh Sabah.

Keupayaan menghasilkan lebih 1,800 biji telur itik masin sehari, menjadikan perusahaan milik usahawan wanita tempatan itu muncul pengeluar telur masin, antara terbesar di daerah ini sejak penubuhannya Ogos 2015.

Usahawan terbabit, Jessie Ambukon, 47, menjadikan telur itik masin produk utama keluaran perusahaannya, apabila 1,800 itik ternakannya bertelur hampir setiap hari.

Selain itu, ladang ternakan utama Farm Bay Enterprise di kawasan seluas 1.2 hektar turut menempatkan 4,000 burung puyuh, sebagai produk tambahan perusahaan berkenaan.

“Farm Bay Enterprise juga menghasilkan daging burung puyuh segar, daging burung puyuh beku dan daging burung puyuh berempah beku.

“Sebagai produk tambahan, saya turut memasarkan 900 biji telur burung puyuh sehari menerusi dan sambutan pengguna menggalakkan.

“Semua produk keluaran perusahaan ini yang dilabelkan Farmbay dipasarkan menerusi 53 premis di seluruh Sabah, untuk memenuhi permintaan pengguna semakin bertambah,” katanya kepada Bernama, di sini.

Bagaimanapun, katanya, telur itik masin adalah produk utama keluaran Farm Bay Enterprise yang antara prosesnya melalui pemerapan selama 15 hari menghasilkan telur masin berkualiti.

Jessie berkata perusahaannya wujud kerana minat mendalam dalam perniagaan sejak zaman kanak-kanak, terutama berasaskan ternakan dan pengeluaran produk.

Beliau berkata Fram Bay Enterprise dengan lapan pekerja itu tertubuh tanpa sebarang pembiayaan daripada mana-mana pihak, bermula secara kecil-kecilan sehingga berkembang menjadi besar.

Jessie mengakui perusahaan dilaksanakan itu turut berdepan risiko tersendiri, terutama kesan buruk terhadap haiwan ternakan apabila berlaku pertukaran cuaca panas berpanjangan, kekurangan air dan ribut menyebabkan haiwan tertekan.

Katanya ada waktunya produk keluaran terutama telur itik masin perusahaan itu tidak mencukupi untuk memenuhi keperluan pasaran, apabila jumlah permintaan bertambah 100 peratus menjelang musim perayaan.

Sehubungan itu, Jessie dalam proses meningkatkan produk keluaran telur itik masin perusahaannya sehingga 3,000 biji sehari, apabila semua 4,000 itik ternakannya bertelur serentak.


Simbah asid, kerat payudara

New Delhi: Seorang remaja ditemui mati dalam keadaan mengerikan apabila mukanya melecur disimbah asid manakala payudaranya dikerat dalam kejadian di Bindar, India.

Daily Mail melaporkan, keluarganya mendakwa mangsa dirogol namun pihak berkuasa percaya mereka bertanggungjawab kematiannya disebabkan pembunuhan maruah.

Mangsa yang dikenali di media sosial sebagai Anjana itu ditemui mati tidak jauh dari rumahnya.

Sebelum itu, bapanya memfailkan laporan polis mengenai anaknya pada 6 Januari lalu selepas remaja itu menghilangkan diri sejak 28 Disember.

Bagaimanapun, jurucakap polis, Rajiv Mishra berkata, ibu dan kakaknya menceritakan secara terperinci mengenai kepulangannya dan dihantar oleh bapa bersama lelaki dikenali keluarga.

Polis kemudiannya menahan ibu, bapa dan seorang lagi saudara remaja itu untuk siasatan. – Agensi


Marikh Paling Hampir Dengan Bumi Rabu Ini

DOHA: Qatar Calendar House (QCH) mengatakan planet merah (Marikh) akan kelihatan lebih terang dan lebih besar berbanding hari biasa bermula petang Selasa hingga subuh Rabu, lapor agensi berita Qatar (QNA).

Keadaan itu berlaku disebabkan Marikh akan mencapai kedudukan terhampir dengan Bumi pada pagi Rabu, 27 Safar, 1442 H, bersamaan 14 Oktober, 2.18 pagi waktu tempatan Doha (7.18 pagi waktu Malaysia), kerana akan berada dalam posisi berselisih dengan matahari, dikenali secara astronomi sebagai fenomena pertembungan Marikh dan Matahari.

Fenomena itu amat penting, kerana dianggap peluang yang baik untuk mengamati dan melihat planet Marikh dari permukaan bumi dengan mata kasar atau mengggunakan alat astronomi untuk jangka waktu terpanjang sepanjang tahun ini, yang akan kelihatan hampir sepanjang malam, kerana waktu terbit dan terbenamnya hampir sama dengan waktu matahari terbit dan terbenam, kata pakar astronomi QCH Dr. Beshir Marzouk.

Ketika fenomena ini, Marikh akan berada di kedudukan paling jauh dari matahari dan akan berada sekitar 211.5 juta kilometer (km) dari pusat matahari, pada masa sama ia berada di kedudukan paling dekat dari bumi iaitu pada jarak 62.3 juta km dari pusat bumi, tambah Marzouk. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saudara kita menderita’ Di Kepulauan Mindanao

TUA muda datang dengan pakaian indah dan terbaik. Itulah pemandangan biasa dilihat Datu Mustafa Kamal Mohd Zaini ketika turun padang menyampaikan bantuan kepada saudara Muslim di Kepulauan Mindanao, Filipina sejak 2001.

Menurut Datu Mustafa Kamal, ketibaan hari berkenaan dinantikan mereka ibarat menyambut Aidilfitri.

“Mereka datang dengan beca motor yang orang sana panggil ‘sikad’. Ini sistem pengangkutan yang paling efektif dan murah. Ada yang guna motosikal, tapi kebanyakannya menggunakan basikal seperti beca.

“Hari itu ibarat hari raya, jadi mereka berpakaian dengan pakaian terbaik.

“Ada juga yang kami temui memaklumkan mereka tiada langsung makanan untuk dimakan membuatkan saya tersentuh hati,” katanya.

Katanya, keperitan dan kedaifan dilalui golongan diibaratkan menjadi pelarian di negara sendiri itu, menjadi pemangkin semangatnya terus menyalurkan bakti kepada golongan itu setiap tahun.

Datu Mustafa Kamal berkata, semangat arwah bapanya yang gemar membantu kanak-kanak miskin di kampung mereka di Perak menjadi inspirasi kepadanya melakukan perkara sama.

“Pada mulanya saya hanya memberi apa yang termampu kepada golongan kurang bernasib baik di kampung saya saja.

“Namun pada 2001, selepas menyedari keadaan saudara kita di Mindanao, saya turun padang menyalurkan bantuan berskala kecil secara sendirian sebelum menjadikan amalan itu sebagai tradisi tahunan,” katanya.

Katanya, tujuh tahun kemudian dia menubuhkanpertubuhan bukan kerajaan (NGO) Action Caring Team (ACT) Malaysia bersama keluarga dan rakan terdekat dengan fokus mereka membantu golongan kurang bernasib baik di wilayah selatan Filipina itu.

“Setahu saya lebih 750,000 orang terjejas menjadi pelarian dalam negara sendiri rentetan peperangan antara tentera Filipina dan Barisan Pembebasan Islam Moro (MILF) pada 1999.

“Mereka menerima bantuan negara Timur Tengah namun selepas peristiwa 11 September 2001, Amerika Syarikat mula menyekat semua kemasukan bantuan.

“Ramai saudara kita di sana menderita, itu sebab saya fokuskan misi kemanusiaan kami di sana apatah lagi mereka golongan terpinggir yang terlepas pandang mendapat bantuan pihak luar termasuk NGO lain,” katanya.

Menurutnya, setiap tahun pelbagai program bantuan disalurkan bagi mengurangkan kesulitan yang dihadapi golongan itu yang kebanyakan mereka bergantung hidup dengan mata pencarian sebagai nelayan dan petani.

“Bantuan keperluan asas untuk penduduk kampung, juadah iftar dan iktikaf di masjid menjadi tradisi Ramadan sejak 2001. Malah, kami menaik taraf lapan masjid untuk keselesaan mereka beribadat.

“Selain itu, ACT membina lebih 500 pam air tangan dalam projek wakaf telaga biru untuk meningkatkan kualiti kehidupan masyarakat miskin.

“Sejak 2014, kami mengedar lampu solar pelbagai fungsi untuk 800 keluarga di kampung terpencil yang tidak mempunyai tenaga elektrik,” katanya.

Di samping memberi bantuan, katanya, mereka membantu dalam projek tanaman untuk meningkatkan taraf hidup mereka.

“Kebanyakan madrasah di luar bandar dan bersemak samun, jadi kami bantu mereka dari segi anak benih dan peralatan menanam sayuran dan pisang untuk diusahakan sebagai makanan dan menjana pendapatan.

“Pada masa sama, melalui kerjasama dengan institusi lain, ACT menghantar 11 pelajar miskin ke Jordan, Malaysia dan dua daripada mereka di kolej sekitar Mindanao.

“Kami juga bekerjasama dengan International Monitoring Team (IMT) yang dipimpin Angkatan Tentera Malaysia (ATM) bagi menyalurkan bantuan,” katanya.

Orang ramai boleh menyalurkan sumbangan ikhlas di akaun Maybank 562142713126 atas nama Action Caring Team (M) Berhad atau layari www.actmalaysia.org.my. – Harian Metro


COVID-19: Atu Zero & Isteri Jahit PPE

KUALA LUMPUR: Shafeeqa Johari, isteri pelawak, Atu Zero terharu apabila usaha membantu menjahit pakaian perlindungan diri (PPE) untuk petugas barisan hadapan, dihargai ramai.

Shafeeqa memberitahu, dia tidak mengharapkan balasan, namun apabila ada pihak tampil mengucapkan terima kasih, hatinya cukup tersentuh.

“Saya sangat bersyukur dapat membantu menjahit PPE walaupun kita tidak tahu siapa yang memakainya. Mungkin orang yang kita tidak kenal atau kita kenal seperti keluarga kita.

“Paling seronok apabila saya diberitahu kenalan yang bekerja di Kementerian Kesihatan Malaysia (KKM) memakai penutup kepala yang saya jahit.

“Saya rasa dihargai, kadang-kadang rasa macam hendak menangis. Kalau boleh, saya mahu tolong semua, hendak bantu satu Malaysia.

“Tapi saya tiada kilang, cuma boleh bantu apa yang mampu sahaja,” katanya kepada BH Online.

Kurang mampu menghulur wang yang banyak, Atu dan Shafeeqa, berganding bahu menghasilkan PPE untuk dipakai petugas barisan hadapan.

Shafeeqa berkata, dia terpanggil menghulurkan bantuan selepas membaca status dimuat naik seorang jururawat di Facebook (FB) meminta bantuan menjahit penutup kepala dan kasut.

“Saya mendapat tahu Hospital Shah Alam (HSA) memerlukan tukang jahit. Apabila saya memuat naik status di Instagram (IG), kebetulan ada kenalan yang kenal jururawat terbabit lalu menghubunginya.

“Dari situ, saya mula menjahit apabila menerima fabrik dari hospital. Kami tidak boleh keluar membeli kain.

“Saya duduk di rumah pun tidak buat apa-apa selain menjaga anak. Dengan waktu terluang ini, lebih baik saya buat perkara bermanfaat. Kalau hendak tolong daripada segi wang, kami kurang mampu. Jadi kami sumbangkan tenaga,” katanya yang dibantu Atu dan adik iparnya.

Shafeeqa berkata, dia hanya mampu menyiapkan 50 helai PPE sehari, berbanding 200 helai yang diperlukan HSA.

Namun, projek yang diusahakan lebih lancar apabila Shafeeqa dihubungi Jabatan Seni Reka Fesyen, Fakulti Seni Lukis dan Seni Reka, Universiti Teknologi MARA (UiTM) Shah Alam.

“Memandangkan saya adalah bekas pelajar jabatan itu, mereka hubungi saya untuk membantu. Dengan kebenaran HSA, mereka dapat menggunakan bengkel dan kelengkapan di UiTM Shah Alam bagi menghasilkan PPE.

“Sekarang kami ada 10 gulung fabrik untuk dijahit dan diagihkan kepada HSA, Hospital Selayang dan Hospital Sungai Buloh.

“Sebanyak 32 gulung fabrik lagi akan dijahit untuk kegunaan Hospital UiTM Sungai Buloh,” katanya yang terpaksa menolak permintaan beberapa hospital di negeri lain atas faktor lokasi. – Berita Harian


Projek Kolam Renang Kompleks Sukan Tawau Diteruskan Tahun Ini Dan Kompleks Sukan Tenom Tumpuan KBSS

TAWAU, 24 Jun – Kementerian Belia dan Sukan Sabah (KBSS) mahu projek kolam renang yang terbengkalai bernilai RM14 juta di Kompleks Sukan Tawau (KST) diutamakan untuk disiapkan.

Menterinya, Phoon Jin Zhe berkata status projek bertaraf antarabangsa itu akan dibincangkan dengan Menteri Belia dan Sukan Syed Saddiq Syed Abdul Rahman dalam tempoh terdekat ini.

“(Dijangka) bulan depan, saya sedang buat janji temu dengan beliau (Syed Saddiq), saya harap boleh berjumpa dengan beliau, dan memohon agar projek kolam renang di bawah kerajaan pusat ini diteruskan sebelum akhir tahun ini.

“Saya difahamkan kontraktor lama projek sudah ditamatkan, saya harap kontraktor baharu mestilah layak dan berkeupayaan melaksanakannya,” katanya semasa melawat Kompleks Sukan Tawau di sini, sempena siri jelajahnya ke 16 kompleks sukan di bawah seliaan Lembaga Sukan Negeri Sabah (LSNS).

Dalam pada itu, beliau berkata pada pertemuan dengan Syed Saddiq itu, isu kompleks sukan di Tenom akan turut dibangkitkan sebagai projek yang perlu diberi keutamaan.

“Kita dapati isu kolam renang KST dan Kompleks Sukan Tenom amat mendesak yang perlu kita segerakan untuk disiapkan kerana faktor kepentingan awam.

“Keseluruhan grand stand dan trek tidak boleh digunakan akibat banjir, ini projek kerajaan pusat bernilai RM8 juta,” katanya lagi.

Sementara itu, Phoon turut menasihatkan masyarakat agar bersama-sama menjaga kemudahan awam yang disediakan serta kebersihan terutama di kompleks sukan.

Katanya, beliau akan turut memohon peruntukan daripada kementerian di peringkat pusat untuk disalurkan kepada Lembaga Sukan Negeri Sabah bagi tujuan penyelenggaraan 16 kompleks sukan di negeri ini.


Bantuan Sara Hidup fasa pertama dibayar 28 Januari

PUTRAJAYA: Pembayaran Bantuan Sara Hidup (BSH) 2019 fasa pertama yang dijangka memanfaatkan sehingga 4.1 juta isi rumah akan dilaksanakan pada 28 Januari mengikut pangkalan data lama dan kaedah lama.

Menteri Kewangan, Lim Guan Eng berkata, kerajaan terpaksa menggunakan pangkalan data lama yang kemungkinan besar mengandungi nama penerima yang tidak layak, bagi membolehkan bayaran dibuat sebelum Februari 2019.

“Proses pemutihan yang akan mengeluarkan nama penerima tidak layak kerana mereka bukan daripada golongan B40 memerlukan masa yang panjang untuk dilaksanakan.

“Atas keprihatinan Perdana Menteri, Tun Dr Mahathir Mohamad, pembayaran BSH 2019 dijangka memanfaatkan sehingga 4.1 juta isi rumah melalui pembayaran fasa pertama sebanyak RM300 bagi setiap isi rumah.

“Ini membabitkan peruntukan berjumlah RM1.2 bilion dan bayaran akan dimasukkan terus ke dalam akaun bank mereka,” katanya dalam satu kenyataan, hari ini.

Beliau berkata, selepas pangkalan data dikemas kini, baki bayaran BSH yang akan disalurkan pada fasa kedua dan ketiga akan menggunakan kaedah baharu seperti yang diumumkan dalam Belanjawan 2019.

“Proses kemas kini data perlu dilaksanakan untuk pembayaran BSH 2019 fasa kedua dan ketiga selaras dengan penambahbaikan Program BSH secara lebih bersasar dan bergantung kepada saiz isi rumah.

“Kriteria pembayaran dan kaedah baru akan diumumkan dalam jangka masa terdekat,” katanya. – Berita Harian


Pakat Tak Adakan Pilihan Raya, Batalkan Darurat – Shafie

KOTA KINABALU: Perjanjian politik antara semua parti untuk tidak mengadakan pilihan raya umum sehingga krisis kesihatan negara ini reda adalah lebih baik daripada mengisytiharkan darurat, kata presiden Warisan Shafie Apdal hari ini.

Shafie berkata, darurat nampak seperti “bermotifkan politik”. Beliau menyifatkan rasional diberikan Perdana Menteri Muhyiddin Yassin dalam menasihatkan Yang di-Pertuan Agong untuk mengisytiharkan darurat sebagai “tidak boleh diterima”.

“Wujud undang-undang yang cukup untuk menangani pandemik Covid-19. Jika ada keperluan untuk meminda perlembagaan persekutuan bagi mengelak pilihan raya Sarawak atau pilihan raya kecil, kerajaan Perikatan Nasional patut berunding dengan pembangkang untuk melakukannya,” katanya.

Pindaan perlembagaan memerlukan kelulusan majoriti dua pertiga di Dewan Rakyat, sedangkan gabungan PN yang memerintah cuma mempunyai majoriti dua kerusi.

Selain itu, katanya, kerajaan juga sepatutnya berunding dengan pembangkang mengenai perundangan bagi menangani pandemik Covid-19.

Katanya, pemimpin politik dari kedua-dua pihak mampu bersetuju untuk tidak mengadakan pilihan raya umum.

Beliau menggesa darurat dibatalkan supaya demokrasi berparlimen dapat dikembalikan secepat mungkin dan pemimpin politik mengadakan rundingan.

Darurat diisytiharkan Yang di-Pertuan Agong, Sultan Abdullah Sultan Ahmad Shah pada Isnin dan ditetapkan sehingga 1 Ogos atau lebih awal jika kes Covid-19 dapat diturunkan.

Parlimen dan semua persidangan dewan undangan negeri digantung.

Muhyiddin pada Isnin berkata, kerajaan memerlukan kuasa tertentu untuk memastikan pandemik dapat dikawal.

Shafie berkata perintah kawalan pergerakan ada dan boleh dilaksanakan, manakala pentadbiran di bawah perintah darurat mungkin membawa kepada penyalahgunaan kuasa atau “disalahgunakan untuk memansuhkan atau mengehadkan hak asasi mengikut perlembagaan serta hak individu di negara ini.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Najib Cadang Skim i-Survive RM5,000, i-Citra RM10,000

KUALA LUMPUR : Kerajaan dicadang memperkenalkan skim i-Survive membabitkan pemberian pinjaman automatik sehingga RM5,000 kepada orang ramai.

Bekas Perdana Menteri, Datuk Seri Najib Tun Razak berkata, ia sebagai langkah membantu rakyat dan menaikkan aliran tunai dalam ekonomi negara.

“Mengambil kira kerajaan dikatakan tidak ada banyak duit untuk bantu rakyat, saya cadangkan skim i-Survive iaitu skim pinjaman mudah dengan caj perkhidmatan sebenar paling rendah sebanyak RM3,000 hingga RM5,000 pada setiap pemohon.

“Sesiapa daripada golongan B40, M40 boleh memohon kepada bank dan akan diluluskan secara automatik untuk dibayar terus ke dalam akaun pemohon dalam tempoh dua hingga tiga hari,” katanya pada sidang Dewan Rakyat hari ini.

Najib yang juga bekas Menteri Kewangan berkata, pinjaman itu akan disediakan oleh bank dengan jaminan penuh kerajaan dan caj perkhidmatan sebenar maksimum cuma tiga peratus bagi tempoh pembayaran balik tiga tahun.

Menurut beliau, kerajaan akan membantu pembayaran balik pada setiap tahun dengan geran atau potongan daripada Bantuan Prihatin Nasional (BPN).

“Bank jangan bimbang tidak cukup dana untuk skim i-Survive kerana jika 10 juta memohon baru RM50 bilion iaitu tidak sampai 10 peratus daripada jumlah pinjaman diberi oleh bank pada hari ini.

“Sesungguhnya bank di Malaysia mencatatkan keuntungan tinggi walaupun dalam keadaan pandemik,” katanya.

Beliau seterusnya meminta kerajaan menaikkan pengeluaran wang KWSP menerusi skim i-Citra kepada RM10,000 dengan syarat kerajaan bersungguh menaikkan semula aset KWSP dengan memberi lebih banyak peluang perniagaaan kepada syarikat milik KWSP. – K! Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Sah KM Sabah, Bung Moktar Timbalan Ketua Menteri 1

KOTA KINABALU: Datuk Hajiji Noor sah bergelar Ketua Menteri Sabah ke-16 selepas mengangkat sumpah pada jam 10.32 pagi tadi.

Beliau mengangkat sumpah jawatan itu di hadapan Yang di-Pertua Negeri, Tun Juhar Mahiruddin, di Istana Negeri, di sini.

Sementara itu, Pengerusi Barisan Nasional (BN) Sabah, Datuk Seri Bung Moktar Radin, dilantik sebagai Timbalan Ketua Menteri 1.

Presiden Parti Solidariti Tanah Airku (STAR), Datuk Dr Jeffry Kitingan, menyandang jawatan Timbalan Ketua Menteri II, manakala Naib Presiden Parti Bersatu Sabah (PBS), Datuk Dr Joachim Gunsalam pula Timbalan Ketua Menteri III.

Selain itu, Bung Moktar turut memegang portfolio Menteri Kerajaan Tempatan dan Perumahan Sabah.

Jeffry pula dilantik sebagai Menteri Pertanian dan Industri Makanan, sementara Joachim menjadi Menteri Perdagangan dan Perindustrian Sabah.

Seterusnya, Ahli Dewan Undangan Negeri (ADUN) Karanaan, Datuk Masidi Manjun, dinamakan sebagai Menteri Pembangunan Infrastruktur.

ADUN Tamparuli, Datuk Jahid Jahim, memegang portfolio Menteri Pembangunan Luar Bandar.

Kedua-dua Masidi dan Jahid berstatus Menteri Kanan Kabinet Sabah.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat wanita terlibat aktiviti nombor ekor tanpa lesen ditahan

TAWAU, 19 Nov – Polis menahan empat wanita yang dipercayai terlibat dengan kegiatan perjudian empat nombor ekor tanpa lesen dalam beberapa serbuan di daerah ini, semalam.

Ketua Polis Daerah Tawau, ACP Fadil Marsus berkata dalam serbuan pertama pada 3.30 petang, polis menahan seorang wanita berusia 42 tahun di sebuah premis di Jalan Chester Cole Adam.

“Dalam serbuan itu, polis merampas wang tunai RM717, tiga keping tiket pembelian perjudian ekor haram (tanpa lesen) serta dua telefon bimbit,” katanya dalam kenyataan di sini, hari ini.

Dalam serbuan kedua pada 3.45 petang, beliau berkata polis menahan seorang remaja perempuan berumur 19 tahun di sebuah restoran di Jalan Dunlop, serta merampas wang tunai RM586, sekeping tiket pembelian perjudian ekor termasuk sebuah ‘bluetooth portable printer’.

Sementara pada serbuan seterusnya, Fadil berkata pihaknya menahan seorang wanita warga asing  berusia 35 tahun dan seorang wanita tempatan berumur 24 tahun di sebuah premis di Jalan Chester antara 4 dan 4.10 petang.

“Dalam serbuan itu, polis turut merampas dua bluetooth portable printer, wang tunai RM759 serta dua keping tiket pembelian perjudian ekor,” katanya.

Fadil berkata kesemua suspek ditahan reman mulai hari ini sehingga 22 Nov di bawah Seksyen 117 Kanun Prosedur Jenayah.


130 PATI Indonesia Diusir Pulang Ke Negara Asal

KOTA KINABALU: Komitmen kerajaan untuk mengusir pendatang asing tanpa izin (PATI) dari negeri ini diteruskan bagi menghapuskan kumpulan itu dari negeri ini.

Hari ini, seramai 130 lagi PATI Indonesia diusir menerusi Program Pengusiran Siri Keempat Tahun 2020.

Pengarah Keselamatan Negeri, Majlis Keselamatan Negara (MKN) Negeri Sabah Sharifah Sitti Saleha Habib Yussof berkata, bilangan itu menjadikan jumlah keseluruhan PATI yang diusir mencegah 591,542  orang sejak tahun 1990.

“Ini adalah program pengusiran keempat pada tahun ini yang melibatkan PATI Filipina dan Indonesia pada 7 hingga 14 Januari.

“Jumlah pengusiran tersebut juga termasuk pengusiran melalui udara yang dilaksanakan oleh Jabatan Imigresen dan melibatkan PATI dari lain-lain negara,” katanya dalam satu kenyataan hari ini.

Beliau turut merakamkan penghargaan kepada semua agensi yang terbabit dalam membantu menjayakan proses pengusiran PATI.

“Kerjasama semua pihak yang terlibat adalah demi menunaikan amanah dan kepercayaan rakyat yang tidak inginkan kebanjiran PATI di Malaysia  khususnya di negeri Sabah,” katanya.


Skuad B-18 Gagal Pertahan Kejuaraan

KUALA LUMPUR: Hasrat skuad bawah 18 (B-18) tahun negara mempertahankan kejuaraan AFF B-18 terkubur selepas tumpas 0-1 di tangan Australia dalam aksi final di Stadium Thong Nhat, Vietnam, sebentar tadi.

Keputusan itu turut menyaksikan Australia melunaskan dendam terhadap Malaysia selepas tewas 0-3 pada aksi peringkat Kumpulan B, 13 Ogos lalu.

Skuad negara dilihat bermain bertahan sepanjang babak pertama sekali gus menyaksikan tidak banyak percubaan berbahaya dapat dilakukan ke kubu Australia.

Namun, anak buah Brad Maloney menampilkan persembahan lebih baik di babak kedua dengan percubaan terbaik dihasilkan menerusi sepakan jarak jauh Firdaus Kaironnisam pada minit ke-59 yang menggegar palang Australia.

Enam minit selepas itu, skuad negara terus memberi tekanan terhadap kubu Australia dan kali ini menerusi percubaan Luqman Hakim Shamsudin yang berjaya ditepis penjaga gol Kai James Calderbank-Park.

Maloney terpaksa memasukkan penjaga gol yang juga kapten skuad negara, Firdaus Irman Mohd Fadhil pada minit ke-76 selepas Sikh Izhan Nazrel Sikh Azman mengalami kecederaan.

Namun, belum sempat Firdaus menyesuaikan diri sepenuhya dengan keadaan permainan, dia tertewas dengan sentuhan Lachlan Ricky Brook pada minit ke-79.

Pintu gol skuad negara hampir bocor lagi dan kali ini menerusi rembatan jarak jauh Kristian Popovic yang menggegarkan tiang pada masa kecederaan.

Skuad negara cuba bangkit memburu jaringan penyamaan dengan beberapa percubaan, namun kedudukan 1-0 memihak Australia kekal hingga wisel penamat.

Untuk rekod, skuad B-18 negara muncul juara kejohanan sama pada tahun lalu selepas menundukkan Myanmar 4-3 di pentas akhir.


Filipina hentikan sementara import minyak sawit Indonesia, Malaysia

MANILA: Jabatan Pertanian Filipina hari ini memohon pemberhentian sementara import minyak sawit dari Indonesia dan Malaysia.

Tindakan itu dibuat berlandaskan alasan penanam kelapa dan kelapa sawit tempatan terjejas akibat ‘harga terlalu rendah’ berikutan dakwaan ‘lambakan’ minyak sawit oleh dua negara berkenaan.

Setiausaha Pertanian Filipina, Emmanuel Pinol, dalam paparan Facebook beliau, berkata ini kerana import minyak sawit dari Indonesia dan Malaysia meningkat 900 peratus dalam tempoh tiga tahun lalu, namun beliau tidak memaklumkan tempoh pemberhentian import itu.

Jabatan Pertanian Filipina turut meminta Jabatan Tenaga dan Lembaga Bio-Fuel Kebangsaan negara itu supaya menaikkan komponen minyak kelapa dalam bio diesel kepada lima peratus berbanding dua peratus sekarang. – REUTERS


PPM Semporna Tahan Lelaki Pala’u Miliki Syabu

SEMPORNA : Seorang lelaki Pala’u disyaki memiliki dadah jenis syabu ditahan Pasukan Polis Marin (PPM) di kawasan perairan laut Sum-Sum,di sini.

Pegawai Pemerintah Markas Operasi PPM Semporna, DSP Mohammad Ismail berkata pasukan PPM yang menjalankan rondaan di lokasi tersebut mengesan pergerakan sebuah perahu dalam keadaan mencurigakan.

“Pasukan keselamatan yang berjaya menahan bot terbabit bertindak membuat pemeriksaan dan mendapati di dalamnya hanya terdapat seorang lelaki dipercayai Pala’u berumur 18 tahun.

“Pemeriksaan lanjut, pasukan keselamatan menjumpai satu paket lutsinar kecil berisi ketulan hablur jernih disyaki dadah jenis syabu disembunyikan di dalam kotak rokok,”katanya dalam kenyataan media, di sini semalam.

Mohammad berkata, suspek bersama barang rampasan dadah disyaki syabu dan sebuah perahu yang dianggarkan bernilai RM2,430 ditangkap dan dibawa ke Markas Operasi PPM Semporna sebelum diserahkan ke Bahagian Siasatan Jenayah Narkotik Ibu Pejabat POlis Daerah IPD Semporna.

“Kes tersebut disiasat mengikut Seksyen 12(2) Akta Dadah Berbahaya (ADB) 1952 kerana memiliki dadah  jenis Methamphetamine (syabu),”katanya.

Beliau berkata PPM sentiasa menggalakan semua masyarakat persisir pantai untuk memberikan kerjasama menyalurkan maklumat sekiranya mendapati terdapat aktiviti jenayah di sekitar mereka.

“Kerjasama itu bagi memastikan keselamatan di perairan dapat dijaga dan sesiapa yang mempunyai maklumat boleh terus menyalurkan aduan tersebut melalui aplikasi Whatsapp PPM Wilayah 4 Sabah di talian 0132831197,”katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4 Pati Dan 4 Bot Pam Di Tahan PMM

Empat lelaki disyaki pendatang tanpa izin (PATI) masing-masing menaiki bot pam ditahan Pasukan Polis Marin (PPM) di dua lokasi berasingan, semalam.

Lokasi pertama di perairan Laut Kuala Telaga, Pitas, PPM Kudat menahan dua lelaki kerana tiada dokumen pengenalan diri, jam 10.20 pagi.

Lokasi kedua di kawasan laut UMS Labuan dan menahan dua lelaki warga asing dan merampas bot pam serta enjin, jam 12.30 tengah hari.

Tangkapan dan rampasan bot pam dan enjin bernilai RM11,700 di bawa ke markas operasi masing-masing untuk siasatan lanjut mengikut Seksyen 6(1)(c) Akta Imigresen dan Ordinan Perkapalan.


Covid-19: 16,000 Kematian

MOSCOW: Jumlah orang yang dijangkiti Covid-19 di seluruh dunia kini melebihi 372,000 dan lebih 16,000 nyawa terkorban, kata Pertubuhan Kesihatan Sedunia (WHO).

WHO dalam laporan hariannya mengatakan jumlah kes mencecah 372,757, kebanyakan dicatatkan di Eropah – lebih 195,000 kes.

Jumlah kematian di peringkat global pula sebanyak 16,231 orang, menyaksikan lebih 10,000 kematian di rantau Eropah.

Kes dan kematian paling sedikit dicatatkan di Afrika: 1,305 jangkitan dan 26 kematian, lapor agensi berita Sputnik.

Sejak 24 jam lalu, kes jangkitan pertama dilaporkan di Myanmar, Belize, Dominica dan Libya. – BERNAMA


Dua Maut Satu Parah Kemalangan Di Jalan Kepayan

KOTA KINABALU :Dua maut manakala seorang lagi cedera parah setelah kereta dinaiki mereka terbabas  di bahu jalan dalam kemalangan yang berlaku di Jalan Kepayan, pagi ini.

Dalam kejadian 5.28 pagi itu, mangsa Miarah Lawi, 62, dan Suhaidi Wahid, 35, disahkan meninggal di lokasi kejadian manakala seorang lagi lelaki yang belum dikenal pasti identitinya dihantar ke Hospital Queen Elizabeth (QEH) untuk rawatan lanjut.

Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada 5.28 pagi sebelum sebuah jentera bersama 12 anggota dari Balai Bomba dan Penyelamat (BBP) Kota Kinabalu bergegas ke lokasi.

“Kemalangan melibatkan sebuah kenderaan  Proton Iswara Aeroback telah terbabas sendiri di bahu jalan.

“Seorang mangsa lelaki didapati cedera parah dan telah diberi rawatan awal seterusnya dihantar ke  hospital QEH,”kata kenyataan itu.

Katanya, dua orang mangsa yang disahkan meninggal dunia itu diserahkan kepada pasukan polis untuk tindakan selanjut dan operasi menyelamat ditamatkan pada pukul 7.02 pagi.


“Bertenang, Jangkitan COVID-19 Terkawal” – Perdana Menteri

KUALA LUMPUR: Perdana Menteri, Tan Sri Muhyiddin Yassin meminta seluruh rakyat Malaysia supaya bertenang dalam menghadapi penularan COVID-19 pada masa ini.

Menurut beliau, situasi terkini jangkitan COVID-19 dalam negara masih terkawal dan dapat dibendung hasil kerjasama pelbagai pihak.

Mengakui memahami kebimbangan masyarakat berikutan peningkatan kes baharu jangkitan COVID-19, Muhyiddin memberi jaminan dan komitmen bahawa kerajaan akan terus mengawal dan menguruskan penularan jangkitan virus itu sebaik mungkin.

“Saya ingin menyeru rakyat supaya bertenang dalam menghadapi situasi penularan COVID 19 pada masa kini.

“Saya percaya pasukan barisan hadapan negara kita khususnya Kementerian Kesihatan Malaysia dan pasukan keselamatan mempunyai kapasiti dan kepakaran untuk menangani situasi ini dengan baik.

“Marilah kita bersama-sama membudayakan norma baharu dan mematuhi semua SOP (prosedur operasi standard) yang telah ditetapkan oleh pihak berkuasa,” katanya.

Beliau berkata demikian dalam satu kenyataan selepas mempengerusikan Mesyuarat Khas Majlis Keselamatan Negara (MKN) di Putrajaya pada Sabtu pagi.

Pada mesyuarat itu, Perdana Menteri berkata, pembentangan Kementerian Kesihatan (KKM) menunjukkan jumlah kes jangkitan COVID-19 dari Sabah sehingga 2 Oktober 2020 ialah 139 orang iaitu 1.18 peratus daripada jumlah keseluruhan kes jangkitan COVID-19 di dalam Negara.

“Untuk makluman, kebanyakan kes yang berlaku adalah dalam kalangan tahanan di dalam penjara, kawasan Perintah Kawalan Pergerakan Diperketatkan Bersasar (PKPDB) dan dari kluster-kluster yang telah pun dikenal pasti dan terkawal.

“Kesemua kawasan ini dipantau setiap masa dan aktiviti pengesanan kes serta kontak rapat dijalankan secara aktif bagi memastikan kes-kes positif dapat dikesan dan diasingkan.

“Hal ini menyebabkan lebih banyak kes positif COVID-19 dapat dikesan dan menyumbang kepada statistik harian di dalam negara,” ujarnya.

Malah, katanya kerajaan turut memutuskan supaya semua pendatang asing tanpa izin (PATI) yang ditahan disaring dan ditempatkan di Pusat-Pusat Tahanan dan Kuarantin Sementara (PTS) yang disediakan.

Selain itu, anggota keselamatan serta aset juga akan ditambah untuk mengawal sempadan negara bagi mengekang kemasukan PATI khususnya di negeri Sabah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Ketua Menteri Sabah Musa Bebas 5 Tuduhan Rasuah

KUALA LUMPUR: Mahkamah Tinggi di sini hari ini membebaskan bekas ketua menteri Sabah, Musa Aman daripada lima pertuduhan rasuah berjumlah AS$12.8 juta dalam transaksi berkaitan konsesi balak di negeri itu.

Hakim Collin Lawrence Sequerah membenarkan pembebasan itu walaupun Timbalan Pendakwa Raya, Umar Saifuddin Jaafar memohon tertuduh dilepas tanpa dibebaskan.

Sequerah berkata, alasan yang diberikan Umar tidak meyakinkan.

“Pertuduhan itu tidak boleh dikekalkan terhadapnya. Saya perintahkan pembebasan.”

Bagaimanapun, Musa masih berdepan dengan 30 pertuduhan rasuah walaupun pendakwaan mengemukakan pindaan.

Musa yang dibenarkan duduk di kandang tertuduh atas faktor kesihatan, mengaku tidak bersalah terhadap dakwaan yang dibacakan jurubahasa mahkamah.

Beliau merupakan ketua menteri Sabah dari 2003 hingga pilihan raya umum tahun lalu apabila Barisan Nasional hilang tampuk pemerintahan kepada Warisan yang diketuai Shafie Apdal.

Musa yang sebelum ini diikat jamin dengan RM2 juta, diwakili Francis Ng, Amer Hamzah Arshad, Ragunath Kesavan dan Joshua Teh. – FMT


Padah kacau hak orang

SAO PAOLO: Cuba merogol isteri orang menjadi punca pemain kelab bola sepak Brazil, Sao Paolo, dibunuh kejam dengan kepalanya hampir putus dipenggal manakala kemaluannya di potong minggu lalu.

Menurut laporan media Britain, polis Brazil sudah menahan seorang ahli perniagaan, Edson Brittes, 38, tiga hari selepas kejadian dan dia mengaku membunuh Daniel Correa, 24, kerana cuba merogol isterinya, Cristiana.

Pemain tengah itu dikatakan menghadiri parti hari jadi anak pasangan berkenaan, Allana, yang ke-18 di sebuah kelab malam pada 26 Oktober lalu, sebelum sambutan diteruskan di rumah Edson.

Menurut laporan Mirror, Correa sempat merakam dua keping gambar terakhir bersama seorang wanita yang sedang tidur sebelum mayatnya ditemui dalam belukar.

Dia kemudian mengirim gambarnya dengan wanita berkenaan kepada rakannya menerusi WhatsApp.

Dalam satu mesej, Correa memberitahu dia boleh tidur di rumah itu dan ada beberapa wanita juga tidur di rumah berkenaan.

“Saya akan ‘menjamah’ ibu gadis ini. Bapanya juga ada di sini,” katanya.

Seorang rakan yang tidak dinamakan sempat memberi amaran kepada Correa mengenai tindakannya itu.

“Mereka akan kerjakan kamu dan lelaki itu akan datang membelasah kamu,” katanya.

Menurut polis, pihaknya percaya Correa dibelasah hingga mati di rumah itu sebelum mayatnya dibuang ke belukar.

Polis bagaimanapun, polis tidak pasti sama ada pemain bola sepak itu melakukan hubungan seks dengan Cristiana.

Dalam pengakuannya, Edson berkata, dia memecahkan pintu bilik yang berkunci selepas suara isterinya menjerit dan menarik Correa keluar, lalu membelasahnya.

“Saya menarik, menghumbannya ke lantai bagi menghalangnya merogol isteri saya.

“Saya memukulnya sekuat hati dan mengheretnya keluar rumah. Saya tidak tahu sama ada dia sedar atau tidak.

“Saya tidak merancangkan pembunuhan itu. Saya mencari apa yang ada dalam kereta dan menemui pisau,” katanya yang mengaku memotong kemaluan mangsa selepas membunuhnya.

Polis turut menahan isteri dan anak perempuan Edson manakala tiga lagi suspek yang disyaki memukul mangsa, masih diburu.


Model jelita curi pelanggan di kedai barbeku

TAIPEI: Kehadiran model jelita di sebuah kedai barbeku menjadi perhatian kerana wanita berkenaan tidak segan membantu perniagaan keluarganya itu menyebabkan dia digelar ‘Dewi Barbeku.’

Kisah Ruo Yan (gambar), 36, tular di media sosial selepas rakaman video seorang wanita jelita melayan pelanggan di sebuah kedai barbeku berhampiran Lebuhraya Alishan Taiwan dimuat naik di Internet.

Peminat fesyen kemudian mengenal pasti wanita itu sebagai Ruo Yan, seorang artis dan model.

Menurut laporan News.com.au yang memetik Shanghai.ist, Rou Yan berkata, apabila tidak bekerja, dia pulang ke rumah keluarganya untuk membantu perniagaan kedai barbeku mereka.

Wanita itu menjadi tarikan utama pelanggan dan pelancong ke kedai barbeku berkenaan, malah orang ramai turut membanjiri Facebooknya dengan mesej dan pujian dengan gelaran ‘Dewi Barbeku’ masyarakat.

“Kamu sangat cantik!,” kata seorang individu meluahkan pendapatnya di Facebook. – Agensi


UMNO Bawa Banyak Kebaikan Di Sabah

KOTA KINABALU: Kemasukan UMNO ke Sabah sejak 30 tahun lalu, termasuk menjadi tunjang kerajaan negeri selama 28 tahun membawa banyak kebaikan kepada negeri itu.

Presiden UMNO, Datuk Seri Dr Ahmad Zahid Hamidi, berkata kehadiran parti nasional itu ke Sabah antara lain mendekatkan lagi hubungan di antara rakyat negeri ini dengan Semenanjung.

Beliau berkata, UMNO memberikan khidmat terbaik kepada rakyat negeri ini dengan tumpuan terhadap aspek pembangunan dan pembaharuan ke arah kemajuan negeri.

“Selama tiga dekad bertapak di Sabah, ia satu tempoh yang panjang. Banyak yang kita lalui termasuk pelbagai rintangan dan semua itu mendewasakan kita (UMNO Sabah).

“Kita mencapai banyak kejayaan walaupun banyak halangan. Selama tempoh 28 tahun menjadi kerajaan di Sabah, ia mendekatkan rakyat negeri ini dengan pemimpin dan rakyat di Semenanjung dengan Sabah serta Sarawak.

“Ia jelas memperlihatkan UMNO berjaya memberikan khidmat terbaik kepada rakyat Sabah dengan fokus dalam aspek pembangunan dan pembaharuan negeri memang sukar dilupakan semua pihak,” katanya pada majlis sambutan Ulang Tahun ke-30 UMNO Sabah, di sini, malam ini.

Ucapan Ahmad Zahid dibuat secara persidangan video dari Kuala Lumpur berikutan kekangan prosedur operasi standard (SOP) dalam usaha mengekang penularan COVID-19.

Majlis diadakan di Bangunan UMNO Sabah itu turut dihadiri Ketua Menteri Sabah, Datuk Hajiji Noor; Ketua UMNO Sabah, Datuk Seri Bung Moktar Radin dan beberapa pemimpin awal parti itu ketika mula bertapak pada 21 Februari 1991.

Ahmad Zahid berkata, walaupun UMNO kini bukan lagi parti tunjang kerajaan negeri, namun DNA parti itu masih wujud dalam pemimpin yang mengetuai kerajaan Gabungan Rakyat Sabah (GRS).

“Ketua Menteri Sabah ketika ini (Hajiji) ada DNA UMNO. Ketua Menteri Sabah sebelum ini pun (Datuk Seri Mohd Shafie Apdal) ada DNA UMNO walaupun berlainan parti,” katanya.

Beliau berkata, walaupun UMNO kini hanya sebahagian daripada parti yang membentuk kerajaan negeri, ia tidak menjejaskan perjuangan parti itu untuk membela rakyat.

“Apa yang penting ialah rakyat, kita lupakan perbezaan pendapat atau parti. Ia adalah kesungguhan UMNO Sabah untuk menjalin kerjasama dengan semua parti kerana kita berpijak kepada realiti.

“Sebab itulah GRS, walaupun ia sebuah gabungan banyak parti adalah satu acuan yang wajar dialu-alukan dan diterjemahkan. Jangan ada rasa marah kepada rakan, yang penting perjuangan mesti diteruskan,” katanya.

Ahmad Zahid turut menyatakan keyakinannya sokongan akar umbi UMNO Sabah kekal kukuh dalam memastikan kesinambungan perjuangan UMNO di Sabah.

Sempena majlis itu, Bung Moktar turut menyampaikan penghargaan kepada beberapa pemimpin lama dan bekas pemimpin UMNO Sabah. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Buka ‘Rahsia’ Bagaimana Sabah Jadi Juara

KOTA KINABALU: Ketua Menteri Sabah, Datuk Seri Mohd Shafie Apdal berkata perubahan pucuk pimpinan dan pengurusan Persatuan Bola Sepak Sabah (SAFA) adalah rahsia utama kejayaan pasukan Sabah menjuarai Liga Perdana musim ini, sekali gus menamatkan kemarau 23 tahun tanpa trofi.

Katanya, ini dibuktikan menerusi komitmen tinggi ditunjukkan oleh seluruh pengurusan SAFA khususnya pemangku presidennya, Datuk Peter Anthony sejak kira-kira tujuh bulan lalu.

“Saya mengucapkan tahniah kepada seluruh pengurusan SAFA terutamanya kepada Peter kerana berjaya menjulang trofi Liga Perdana musim ini dan berjaya ke Liga Super pada musim akan datang.

“Oleh itu saya harap prestasi pasukan dapat dikekalkan untuk menghadapi Piala Malaysia dan Liga Super pada musim akan datang,” katanya selepas menyaksikan penyerahan trofi kejuaraan Liga Perdana, di Stadium Likas, semalam.

Turut hadir Yang Dipertua Sabah, Tun Juhar Mahiruddin serta beberapa barisan pimpinan Kabinet negeri.

Ditanya mengenai habuan atau ganjaran yang bakal diterima oleh pemain Sabah setelah berjaya menjuarai Liga Perdana musim ini, Mohd Shafie berkata perkara itu sudah dibincangkan, namun ia akan diputuskan kemudian.

Kali terakhir Sabah memenangi kejuaraan dalam Liga Malaysia ialah pada tahun 1996, manakala kejuaraan musim ini disahkan apabila Sabah berjaya menundukkan UiTM FC 2-1 di Stadium UiTM Shah Alam, Rabu lalu. Kemenangan itu menyaksikan Sabah mengumpul 40 mata selepas 18 perlawanan, tujuh mata mengatasi Johor Darul Ta’zim II (JDT II) di kedudukan kedua.


Bayi maut, jari berlebihan dipotong ibu

Bayi yang dilahirkan dengan jari kaki dan tangan berlebihan di India dilaporkan meninggal dunia selepas ibunya memotong lebihan anggota badan berkenaan kerana percaya ia membawa nasib malang.

The Times Of India melaporkan, bayi malang berkenaan dilahirkan dengan enam jari tangan dan enam jari kaki di kedua-dua belah anggota badan berkenaan di kampung Sundardev di daerah Khandwa, 22 Disember lalu.

Berita mengenai kelahiran bayi perempuan berkenaan segera tersebar dalam kalangan penduduk kampung yang majoritinya dari puak Tarabai.

Beberapa penduduk dan ahli keluarga wanita itu kemudian memberi amaran bahawa bayi perempuan itu membawa malang kerana mempunyai lebihan jari tangan dan kaki.

Keluarga bayi itu juga bimbang tiada siapa yang mahu mengahwini anak mereka apabila dia dewasa kelak kerana kecacatan itu.

Ibu bayi berkenaan yang bimbang dengan dakwaan berkenaan kemudian memotong lebihan jari itu dengan sabit dan membalut lukanya dengan najis lembu.

Bagaimanapun, bayi berkenaan meninggal dunia tidak lama selepas itu iaitu pada hari yang sama dia dilahirkan dan dikebumikan di kampung berkenaan.

Sementara itu, polis di Khandwa yang menerima laporan mengenai kematian bayi itu menggali semula kanak-kanak berkenaan semalam.

Jurucakap polis memberitahu, mayat bayi berkenaan dibawa ke hospital untuk bedah siasat bagi mengetahui punca kematiannya. – Agensi


Sabah Tetapkan RM60 Kos Ujian RTK Untuk Ketibaan Antarabangsa

KOTA KINABALU : Kerajaan Negeri Sabah memutuskan bahawa kos melakukan ujian COVID-19 menggunakan kit ujian pantas antigen (RTK) tidak boleh melebihi RM60 bagi ketibaan penerbangan antarabangsa di Lapangan Terbang Antarabangsa Kota Kinabalu (KKIA) di sini.

Ketua Menteri Datuk Hajiji Noor berkata kerajaan negeri bersetuju bahawa harga semasa sebanyak RM160 adalah terlalu tinggi dan harga RM60 yang ditetapkan kerajaan Sabah adalah paling sesuai sekali gus akan melegakan pengunjung terutamanya dari luar negara.

Beliau berkata di peringkat Persekutuan, kosnya adalah RM100 untuk rakyat Malaysia dan RM160 untuk bukan warganegara Malaysia melakukan ujian RTK yang tiba melalui penerbangan antarabangsa.

“Bagaimanapun, kami di Sabah memutuskan bahawa ia tidak boleh melebihi RM60 untuk semua ketibaan antarabangsa…selepas lebih dua tahun, kini kami bersemangat untuk mengalu-alukan kedatangan pelancong ke sini,” katanya dalam kenyataan di sini hari ini.

Hajiji berkata kerajaan negeri menerusi Lembaga Pelancongan Sabah (STB) sedang giat meneruskan penyambungan semula lebih 200 penerbangan antarabangsa secara terus ke Sabah, setelah negara membuka sempadan antarabangsanya bermula esok.

Beliau berkata susulan pembukaan semula sempadan, penggiat sektor pelancongan perlu memanfaatkan lokasi strategik Sabah untuk menarik lebih banyak syarikat penerbangan ke negeri itu.

Hajiji turut gembira apabila mengetahui STB sedang bekerjasama dengan syarikat penerbangan untuk membantu mereka mewujudkan semula penerbangan terus bagi perjalanan domestik dan antarabangsa.

“Sebelum pandemik, KKIA menguruskan 236 penerbangan antarabangsa secara terus dari 22 bandar, saya menggesa pemain industri dan pihak berkepentingan agar bekerjasama bagi memastikan pelancongan Sabah bangkit berjaya seperti dahulu dan kekal sebagai satu daripada destinasi pelancongan kegemaran Malaysia,” katanya.

Beliau berkata STB turut bekerjasama dengan pemain industri pelancongan untuk mengadakan libat urus secara maya, ekspo pelancongan, promosi dan latihan mengenai kemas kini destinasi seperti mewujudkan semula perdagangan dan keyakinan pelancong dengan banyak negara. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Semporna Kini Zon Hijau, Tiada Kes Aktif

KOTA KINABALU: Semporna yang dahulunya mencatatkan kes positif yang agak tinggi sejak gelombang ketiga pandemik Covid-19 melanda Sabah pada penghujung September 2020, akhirnya bertukar kepada zon hijau, dimana tiada lagi kes positif aktif dilaporkan di daerah tersebut.

Perubahan itu menyebabkan dua daerah kini tidak mencatatkan kes aktif iaitu Semporna dan Tongod.

Hari ini, kes positif baharu Covid-19 di Sabah menurun kepada 31 kes berbanding 38 kes positif semalam, dengan dua kematian serta satu kluster baharu.

Sebanyak lapan daerah mencatatkan kes positif dengan dua daerah mencatatkan kes dua angka dan selebihnya sembilan daerah melaporkan kes satu angka.

Menteri Kerajaan Tempatan dan Perumahan, Datuk Seri Panglima Masidi Manjun berkata, dua kematian dilaporkan hari ini adalah satu kematian di Kinabatangan dan satu di Sandakan.

Kluster baharu iaitu kluster Taman Ria Enam, Tawau melaporkan empat kes baharu, dengan kumulatif 17 kes. Kes indeks merupakan seorang wanita berusia 46 tahun yang tidak bergejala dan dikesan positif sebelum menjalani prosedur kemoterapi di sebuah pusat perubatan.

Kluster ini berpunca daripada majlis makan malam yang dihadiri 20 orang di salah sebuah restoran.

Beliau berkata, daripada 31 kes baharu hari ini, Tawau mencatatkan 11 kes positif, diikuti dengan Kota Kinabalu (10) dan dua kes di Keningau, Nabawan dan Penampang.

Sementara satu kes masing-masing dilaporkan di Kota Marudu, Putatan, Kudat dan Tuaran.

Menurutnya, daripada 31 kes positif itu, sebanyak 17 kes dari saringan kontak rapat, saringan bergejala satu kes, saringan kluster sedia ada enam kes dan tujuh kes adalah dari lain-lain kategori.

Hari ini, seramai 81 orang pesakit telah sembuh, dengan bilangan kumulatif kes sembuh 53,146 kes. Manakala, kes kematian di Sabah meningkat kepada 384 kes.

Setakat ini, sebanyak 54,001 kes Covid-19 dilaporkan di Sabah dengan 378 orang pesakit sedang menerima rawatan, iaitu 160 orang di hospital, 217 orang di Pusat Kuarantin dan Rawatan Berisiko Rendah (PKRC) dan seorang di Pusat Tahanan Sementara/Penjara.

Terdapat 20 orang ditempatkan di Unit Rawatan Rapi (ICU) dan empat orang memerlukan alat bantuan pernafasan.

Bilangan keseluruhan katil di hospital dan PKRC di Sabah 4,432 katil dan peratus penggunaan adalah 8.53 peratus.

Untuk penerima vaksin pula, sehingga kini sejumlah 35,537 orang telah menerima vaksin fasa pertama bagi Program Imunisasi Covid-19 Kebangsaan. – BorneoToday


Malaysia terima satu lagi syarikat penerbangan tambang rendah

KUALA LUMPUR: Malaysia bakal mempunyai sebuah lagi syarikat penerbangan tambang rendah baharu menerusi penubuhan Citilink Malaysia Aviation Sdn Bhd.

Syarikat penerbangan itu dijangka mula beroperasi dalam tempoh antara satu hingga dua tahun ini selepas mendapat Sijil Pengendali Udara (AOC) dari Lembaga Penerbangan Awam Malaysia (CAAM).

Buat masa ini, syarikat itu akan beroperasi menggunakan AOC milik Citilink Indonesia dan bakal menawarkan penerbangan sulung dari Kuala Lumpur ke Phnom Penh, Kemboja pada suku kedua ini.

Penubuhan syarikat penerbangan itu direalisasikan menerusi pemeteraian Memorandum Persefahaman (MoU) di antara SMTrack Bhd dengan Dexma Express Sdn Bhd di sini.

Menerusi MoU itu, SMTrack akan mengambilalih 60 peratus pegangan di dalam Dexma membabitkan transaksi bernilai RM2.8 juta.

Selepas proses pengambilalihan itu dimuktamadkan, Dexma akan ditukarkan nama kepada Citilink Aviation Malaysia serta mendapatkan AOC dan lesen dan permit berkaitan lain bagi membolehkan syarikat penerbangan itu beroperasi.

Dexma ketika ini adalah ejen jualan am (GSA) yang dilantik oleh Citilink Indonesia bagi mewakili syarikat penerbangan tambang murah dari Indonesia itu untuk menguruskan operasinya membabitkan perkhidmatan kargo dan penumpang di Malaysia.

Pada majlis itu, SMTrack diwakili oleh wakilnya, Jay Hoo Wing Wah manakala Dexma oleh Timbalan Ketua GSA Malaysia Dexma, Alvin Heng.

Sementara itu Heng berkata, pihaknya yakin perkhidmatan ditawarkan syarikat penerbangan baharu itu mampu menyaingi pesaingnya yang lain, malah menawarkan perkhidmatan lebih baik.

Katanya, pihaknya akan memberi tumpuan utama kepada perkhidmatan ditawarkan dengan memastikan harga jualan kekal kompetitif.

“Antaranya pelanggan akan menikmati tawaran bagasi 10 kilogram dan hidangan percuma dalam penerbangan.

“Buat masa ini, kami beroperasi di Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Pulau Pinang.

“Selain Phnom Penh, kami juga merancang untuk menawarkan laluan baharu ke China pada masa akan datang. Tumpuan kami ialah lebih kepada laluan antarabangsa dan tidak akan memasuki laluan domestik,” katanya.

SMTrack ialah penyedia teknologi pengesan disenaraikan di Pasaran ACE pada 2011. – Berita Harian


Pemutihan Pekerja Asing Bukan Pemberian Kewarganegaraan

KOTA KINABALU: Kerajaan tidak bercadang memberikan kad pengenalan dan kewarganegaraan kepada pekerja-pekerja asing yang tidak mempunyai dokumen sah.

Sebaliknya, Timbalan Menteri Dalam Negeri Datuk Azis Jamman berkata, kerajaan negeri bercadang untuk membuat pemutihan keatas pekerja-pekerja asing tersebut.

Katanya, ia seperti mana yang disalahertikan oleh orang ramai berkenaan cadangan kerajaan negeri baru-baru ini.

“Kadang-kadang, bila disebut pemutihan, ada pula pihak-pihak yang tidak bertanggngjawab menyalahtafsirkan proses pemutihan ini dengan memberikan kad pengenalan dan kewarganegaraan kepada rakyat asing.

“Sebenarnya tidak. Tujuan yang dimaksudkan Ketua Menteri Datuk Seri Mohd Shafie Apdal ialah ingin memastikan pekerja-pekerja asing yang berkerja secara haram ini, kita putihkan.

“Kita rekodkan bilangan mereka dan kita akan tahu di mana mereka bekerja,” katanya.

Beliau berkata demikian kepada pemberita pada majlis pelancaran Sabah Job and Entreprenuer Fair 2018 di pusat membeli belah Suria Sabah hari ini.

Katanya, sebelum ini, kerajaan tidak mendapat cukai walaupun kebanyakan pekerja-pekerja asing tersebut dibayar gaji dan lagi teruk levi dibayar oleh majikan-majikan untuk menggaji mereka.

Tambahnya, untuk menyelesaikan masalah tersebut adalah melalui proses pemutihan yang mana bukanlah memberi taraf kewarganegaraan kepada pekerja-pekerja asing berkenaan.

“Saya perlu terangkan satu perkara yang sangat penting iaitu bila kita membuat program pemutihan, kita akan mengambil cap jari, imbasan retina mata dan gambar mereka.

“Malah, saya juga bercadang untuk mengambil kumpulan darah mereka agar memudahkan kerja-kerja untuk mengenal pasti individu-individu ini.

“Ini kerana, apabila pekerja asing tersebut ditangkap dan dihantar ke negara asal, mereka akan memasuki negara ini semula dengan menggunakan pengenalan diri lain,” tambahnya.

Azis berkata, untuk mengenal pasti individu tersebut adalah melalui maklumat-maklumat yang direkodkan melalui proses pemutihan walaupun mereka menggunakan nama yang berbeza.

“Ketika mereka memasuki negara kita, walaupun nama berbeza, kita akan tahu bahawa individu tersebut pernah masuk ke sini dan kita akan menghalang kemasukan mereka ini.

“Dari segi jenayah pula, kita dapat membuat pemantauan adakah mereka ini pernah melakukan jenayah di sini,” jelasnya.


Sekolah Dibuka Bermula 1 Mac Secara Berperingkat

KUALA LUMPUR : Menerusi sidang media hari ini, Menteri Kanan Pendidikan, Datuk Dr. Mohd Radzi Jidin, memaklumkan bahawa murid bagi pra-sekolah, tahun satu dan tahun dua akan hadir ke sekolah bermula pada 1 Mac 2021.

Menurutnya, murid bagi tahun tiga, tahun empat, tahun lima dan tahun enam pula akan mula hadir ke sekolah pada 8 Mac 2021.

Tambahnya lagi, murid pra-sekolah, tahun satu dan tahun dua yang dibenarkan ke sekolah lebih awal adalah kerana bagi membiasakan diri mereka dengan SOP baharu.

“Seperti yang kita tahu, murid-murid ini pada tahun lepas, jumlah hari mereka bersekolah secara bersemuka adalah amat terhad.

“Pembukaan lebih awal ini akan memberi ruang kepada guru-guru untuk membiasakan anak-anak ini dengan SOP baru di sekolah,” katanya. – Sumber RTM

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


6 Lagi lokasi Di Sabah Kena PKPD Mulai Khamis Ini

KUALA LUMPUR: Perintah Kawalan Pergerakan Diperketatkan (PKPD) akan dilaksanakan di enam lagi lokasi di Sabah bermula 10 Jun hingga 23 Jun ini.

Menteri Kanan (Keselamatan) Datuk Seri Ismail Sabri Yaakob berkata, kawasan terbabit adalah Kampung Kebayau, Kota Belud; Kampung Batu Layar, Pulau Banggi, Kudat; Taman Wawasan, Beaufort; Kampung Likas, Kota Kinabalu; Kampung Sungai Obar Batu 7 dan Fasa 9B Taman Indah Jaya di Sentosa, Sandakan.

Menurutnya, sebanyak 11 kes positif direkodkan dengan kadar positiviti 68.75 peratus di Kampung Kebayau, manakala tujuh kes positif dengan kadar positiviiti 63.64 peratus di Kampung Batu Layar.

“Di Taman Wawasan pula merekodkan 23 kes positif, Kampung Likas (22 kes) Kampung Sungai Obar (10 kes) dan Fasa 9B Taman Indah Jaya (18 kes).

“Prosedur operasi standard (SOP) bagi kesemua PKPD itu adalah sama seperti yang diumumkan, sebelum ini,” katanya.

Sementara itu, Ismail Sabri berkata, PKPD di Ladang FGV Kalabakan Selatan, Sabah dilanjutkan sehingga 22 Jun ini selain Felda Redong 1, Segamat, Johor turut dilanjutkan sehingga 23 Jun ini.

Katanya, pelanjutan PKPD itu berikutan KKM mendapati masih berlaku penularan wabak dalam kalangan penduduk serta kes baharu dilaporkan.

Selain itu, katanya, PKPD di Rumah Panjang Isa anak Blone, Rumah Panjang Ben anak Kuleng dan Sekolah Kebangsaan (SK) Telok Gelam di Tanjung Manis, Sarawak; Kampung Sungai Pukul, Pulau Sebatik dan Taman Desa Ranggu di Tawau, Sabah serta Kepulauan Tumpat, Kelantan ditamatkan.


Lelaki Hilang Di Semporna Ditemui Mati Di Ladang

SEMPORNA: Seorang lelaki yang dilaporkan hilang selepas memasuki hutan di Kampung Siaban sejak Selasa lalu, ditemui mati, semalam.

Mayat mangsa dikenali sebagai Harianto Pungut, 30, dijumpai penduduk kampung di kawasan ladang kelapa sawit Kampung Lihak-Lihak, di sini, pada jam 5.30 petang.

Jurucakap Pusat Gerakan Operasi, Jabatan Bomba dan Penyelamat (JBPM) Sabah, berkata mayat ditemui kira-kira 600 meter dari lokasi terakhir mangsa dilaporkan hilang.

“Mangsa disahkan meninggal dunia dan mayat diserahkan kepada pihak polis untuk tindakan lanjut,” katanya dalam satu kenyataan, di sini.

Terdahulu, operasi mencari dan menyelamat (SAR) dilancarkan sebaik sahaja laporan mengenai kehilangan mangsa diterima pada jam 10.20 pagi, semalam.

Media sebelum ini melaporkan mangsa dikatakan masuk ke dalam hutan terbabit bersama dua rakannya pada jam 8 pagi, namun hanya dua rakan itu yang keluar pada jam 4 petang.


Ribuan Rakyat Pelbagai Kaum Dan Agama Hadiri Rumah Terbuka Ketua Menteri Sabah

KOTA KINABALU: Ribuan rakyat pelbagai kaum dan agama menghadiri Majlis Rumah Terbuka Aidilfitri Ketua Menteri Sabah, Datuk Seri Panglima Haji Mohd Shafie Apdal bersama isteri, Datin Seri Shuryani Shuaib, di kediaman mereka di Likas, dekat sini hari ini (Jumaat).

Majlis rumah terbuka yang berlangsung dari pukul 9.00 pagi hingga 9.00 malam itu dimeriahkan lagi dengan kehadiran Yang Dipertua Negeri Sabah, Tun Juhar Mahiruddin dan isteri Toh Puan Norlidah RM Jasni.

Turut hadir Timbalan Ketua Menteri, Datuk Madius Tangau, Datuk Christina Liew dan Datuk Jaujan Sambakong serta menteri-menteri kabinet negeri.

Pelbagai juadah enak termasuk sate, ketupat, lemang dan rendang dihidangkan kepada tetamu yang hadir.

Selain menikmati hidangan, tetamu juga dihiburkan dengan persembahan nyanyian daripada artis tempatan negeri ini.

Pada majlis itu, Tun Juhar turut membuat persembahan bermain gitar sambil mendendangkan beberapa lagu sambil diiringi oleh Mohd Shafie.

Ahad ini orang ramai turut dijemput hadir pada majlis rumah terbuka Aidilfitri dihoskan Ketua Menteri bersama jemaah Kabinet Negeri yang akan diadakan di perkarangan Menara Tun Mustapha (Yayasan Sabah), Likas.

Pada Kahmis, lebih 5,000 tetamu pelbagai kaum menghadiri Majlis Rumah Terbuka Aidilfitri Yang di-Pertua Negeri Sabah, Tun Juhar Mahirudin dan isteri, Toh Puan Norlidah R M Jasni di Istana Negeri.

Majlis rumah terbuka bermula jam 11 pagi hingga 1 tengah hari itu menghidangkan pelbagai juadah menarik, termasuk sate, ketupat, lemang dan rendang.

Pada majlis itu, Tun Juhar dan isteri turut meluangkan masa bersalaman dengan tetamu, selain memotong kek Aidilfitri bermotifkan kereta api, sebelum diagihkan kepada tetamu.

Turut hadir, Datuk Seri Mohd Shafie Apdal, bersama isteri, Datin Seri Shuryani Shuaib.

Tetamu kenamaan lain ialah Timbalan Ketua Menteri, Datuk Madius Tangau, Datuk Christina Liew dan Datuk Jaujan Sambakong serta menteri-menteri kabinet negeri. – BorneoToday


RM1 bilion lebihan peruntukan untuk Sabah di bawah PH

KOTA KINABALU: Sabah menerima lebihan hampir RM1 bilion perbelanjaan pembangunan dalam Belanjawan 2019 berbanding peruntukan disediakan dalam Bajet 2018 yang dibentangkan kerajaan Barisan Nasional (BN), tahun lalu.

Pengerusi DAP Sabah, Datuk Stephen Wong, berkata lebihan itu jelas dilihat berdasarkan peruntukan RM5 bilion disediakan kepada Sabah seperti dibentangkan Menteri Kewangan, Lim Guan Eng di Dewan Rakyat, Jumaat lalu.

Katanya, jika dibandingkan dengan Bajet 2018 oleh kerajaan BN, Sabah hanya diberi RM4.1 bilion sekali gus jelas menunjukkan negeri ini menerima lebih banyak peruntukan di bawah pentadbiran baharu Pakatan Harapan (PH).

Beliau berkata, peruntukan RM RM5 billion untuk Sabah dan RM4 bilion untuk Sarawak itu adalah sebahagian perbelanjaan pembangunan kerajaan Pusat yang keseluruhannya berjumlah RM54.6 billion.

“Ramai terima mesej mengelirukan rakyat dan bersangka buruk bahawa Belanjawan 2019 yang dibentangkan Menteri Kewangan memperuntukkan RM271 billion untuk Semenanjung manakala Sabah hanya mendapat RM5 billion dan Sarawak RM4 billion.

“Ini bukan saja tidak betul tetapi seolah-olah membodohkan rakyat Sabah. Saya akan perjelaskan… anggaran perbelanjaan kerajaan Persekutuan pada 2019 ialah RM314.5 billion dan ia dibahagikan kepada dua iaitu Perbelanjaan Mengurus RM259.8 billion dan Perbelanjaan Pembangunan RM54.6 billion,” katanya dalam satu kenyataan hari ini.

Wong berkata, Sabah turut menerima peruntukan lebih dua kali ganda untuk Bekalan Elektrik Luar Bandar kepada RM430 juta pada tahun depan berbanding hanya RM181.8 juta yang disediakan BN pada tahun ini.

Turut bertambah, katanya, peruntukan untuk Bekalan Air Luar Bandar Sabah yang dinaikkan kepada RM295.5 juta pada tahun depan berbanding RM129 juta pada tahun ini.

Beliau yang juga Menteri Kesihatan dan Kesejahteraan Rakyat Sabah, berkata Sabah turut menerima manfaat menerusi peruntukan perbelanjaan mengurus RM259.8 billion yang disediakan kerajaan Pusat pada tahun depan.

“Sebahagian besar perbelanjaan mengurus ialah emolumen (gaji) dan bekalan kemudahan pejabat iaitu untuk semua kakitangan kerajaan dan penjawat awam termasuk guru-guru dan doktor-doktor kita.

“Ia tidak dikategorikan ke mana-mana negeri kerana guru-guru yang dapat gaji sememangnya dari seluruh negara. Ertinya perbelanjaan mengurus RM259.8 billion ini Sabah pun dapat.

“Jangan lagi ditipu dan dikelirukan. Semua fakta ada di laman web kementerian kewangan Malaysia treasury.gov.my,” katanya.


Curi iPad, Dua Sahabat Ditahan

LABUAN: Dua sahabat berusia 18 tahun ditahan selepas memecah masuk rumah seorang warga emas di Kampung Sungai Lada, di sini, semalam.

Dalam kejadian jam 2 petang itu, kedua-dua remaja terbabit dikatakan sempat mencuri sebuah iPad milik bekas kapten kapal berusia 78 tahun yang tinggal di rumah berkenaan.

Bagaimanapun, kejadian pecah masuk rumah berkenaan sempat dirakam kamera litar tertutup (CCTV), sebelum pemilik rumah membuat laporan polis.

Ketua Polis Daerah Wilayah Persekutuan Labuan, Superintendan Ahmad Jawila berkata, pihaknya menerima laporan daripada mangsa pada jam 5.30 petang.

Katanya, mangsa turut mendakwa iPad miliknya yang diletakkan di atas meja dapur hilang dan menyerahkan rakaman CCTV untuk tindakan selanjutnya.

“Berdasarkan rakaman CCTV yang diperolehi, polis mendapati seorang lelaki tidak dikenali masuk ke bahagian pintu belakang rumah yang tidak berkunci.

“Bertindak atas laporan dan maklumat, polis berjaya menahan suspek pertama yang sedang mendapatkan rawatan di Unit Kecemasan Hospital Labuan pada jam 1.20 pagi,” katanya dalam kenyataan media yang dikeluarkan, hari ini.

Ahmad berkata, penahanan suspek pertama itu kemudiannya membawa kepada penahanan suspek kedua di sebuah rumah di Taman Mutiara, di sini.

Katanya, hasil penahanan kedua-dua suspek, polis berjaya merampas semula iPad yang dilaporkan hilang.

“Semakan kesalahan lampau mendapati, suspek kedua pernah ditangkap atas kesalahan menagih dadah.

“Kedua-duanya suspek ditahan reman selama tiga hari untuk siasatan lanjut dan kes disiasat mengikut Seksyen 380 Kanun Keseksaan yang memperuntukkan hukuman penjara sehingga 10 tahun dan denda, jika sabit kesalahan,” katanya. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Maut Digilis Kereta Api Di Beaufort

BEAUFORT: Seorang lelaki maut digilis kereta api di Batu 62 1/2, di sini, semalam.

Dalam kejadian kira-kira jam 3.30 petang itu, mangsa dikenali sebagai Sabiri Idong, 56, ditemui dalam keadaan kecederaan parah.

Ketua Polis Daerah Beaufort, Deputi Superintendan Azmir Abd Razak berkata, pihaknya menerima laporan kejadian itu pada jam 5.20 petang oleh pemadnu kereta api berusia 47 tahun.

“Pemandu terbabit memberitahu, dia dimaklumkan Ketua Stesen Keretapi Beaufort bahawa terdapat satu mayat ditemui di landasan dipercayai digilis kereta api.

“Mayat itu ditemui seorang lagi pemandu kereta yang dalam perjalanan dari Stesen Halogilat menuju ke Beaufort untuk mengambil barang,” katanya dalam kenyataan, hari ini.

Azmir berkata, mangsa yang parah di bahagian leher dan dada disahkan meninggal dunia di lokasi kejadian.

“Mayat dibawa ke Hospital Beaufort untuk di bedah siasat dan kes diklasifikasikan sebagai mati mengejut,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Paru-paru Lelaki Ini ‘Runtuh’ Ketika cuba Nyanyikan Lagu Nada Tinggi Di Pusat Karaoke

Berkunjung ke pusat karaoke bersama rakan-rakan salah satu cara untuk melepaskan stress tetapi jangan pula melakukannya secara keterlaluan kerana dalam satu kes baru-baru ini, seorang lelaki terpaksa pergi ke hospital selepas paru-parunya tiba-tiba ‘runtuh’.

Lelaki berusia 65 tahun bernama Wang sebelum itu melayan karaoke dalam tempoh yang agak lama bersama rakan-rakannya dengan menyanyikan 10 buah lagu kegemarannya yang mempunyai nada tinggi.

Setelah menyanyikan beberapa buah lagu, dada Wang mula terasa sakit tetapi dia menyangka itu adalah perkara biasa sahaja.

Tidak berapa lama selepas itu, Wang mula mengalami masalah sukar bernafas dan sakit di bahagian dada kiri. Sekali lagi, Wang tidak mengendahkan ‘petanda’ itu dan pulang ke rumah seperti biasa.

Keesokan harinya, Wang tidak tahan lagi dan terus pergi ke hospital. Ketika diperiksa, doktor mendapati paru-paru Wang runtuh gara-gara sesi karaoke semalam.

Menurut doktor, Wang membuatkan paru-parunya menjadi tegang ketika dia cuba mencapai nada tinggi lagu yang dinyanyinya di mana tindakan itu boleh memudaratkan nyawanya.

Wang berkata, dia berasa pelik kerana selama ini apabila dia menyanyikan lagu kegemarannya itu, dia tidak pernah mengalami sebarang masalah.

Meskipun kejadian itu dianggap aneh, doktor berkata kecederaan yang dialami Wang itu merupakan kecederaan biasa yang berlaku pada lelaki pertengahan umur atau tua.

Doktor menasihatkan orang ramai tidak menyanyi secara keterlaluan apabila menyanyikan lagu yang mempunyai nada tinggi dan tempoh berkaraoke yang ideal adalah tidak melebihi dua jam.

Sumber: South China Morning Post, World of Buzz


PAS Tawau Mohon Maaf

KOTA KINABALU: Pas Kawasan Tawau hari ini memohon maaf atas kekeliruan akibat laporan polis yang dibuat terhadap penganjuran Fiesta Di Ambang Tahun Baru 2019 oleh Pejabat Ahli Parlimen Tawau Datuk Christina Liew.

Yang DiPertua Pas Tawau, Mohamad Hussein dalam siaran media hari ini menyatakan PAS Kawasan Tawau tidak menghalang mana-mana kaum, agama, sektor dan strata kaum menganjurkan apa-apa perayaan keagamaan, kebudayaan atau aktiviti sosial di mana-mana sahaja yang mematuhi undang-undang.

Beliau mendakwa laporan polis dibuat adalah sebagai “respons” Pas Tawau terhadap rungutan orang ramai tentang penganjuran program tersebut yang “mengandungi unsur-unsur dakwah Kristian kepada orang awam yang turut dihadiri oleh orang Islam.”

“Keadaan ini amat berbeza dengan penganjuran sebelumnya,” katanya.

Laporan polis yang dibuat oleh Pas Tawau telah mendapat pelbagai reaksi daripada pemimpin dan segenap rakyat Malaysia di Sabah.

Antaranya menyatakan bahawa perkara sedemikian tidak pernah menjadi masalah di Sabah dan tidak ada paksaan kepada sesiapa menghadiri majlis tersebut.

Ada juga yang berkata bahawa tidak sepatutnya seorang Uskup atau Bishop berkhutbah dengan tujuan berdakwah dalam majlis dihadiri oleh orang Islam.-SabahNewsToday


Kerajaan GRS Tidak Bertindak Secukupnya Tangani Covid-19, Kata Shafie

KOTA KINABALU: Kerajaan Sabah tidak menangani situasi Covid-19 secukupnya susulan peningkatan harian jangkitan Covid-19 di negeri itu, dakwa Presiden Warisan Mohd Shafie Apdal.

Shafie berkata, sistem perkhidmatan kesihatan di Sabah kini berada dalam keadaan genting, dengan ketiadaan katil mencukupi selain kekurangan fasiliti untuk merawat pesakit.

“Saya dimaklumkan individu berusia 60 tahun ke atas mendapat akses terhad mesin ventilator untuk digunakan ke atas pesakit lebih muda kerana faktor kadar mereka hidup lebih tinggi,” kata bekas ketua menteri Sabah itu dalam kenyataan.

“Pastinya, kerajaan mempunyai kemampuan membeli lebih banyak ventilator bagi menyelamatkan nyawa,” katanya.

Beliau mendapat maklumat katil tambahan ditempatkan di bilik pembedahan di Hospital Queen Elizabeth 1, namun masih terdapat senarai panjang pesakit menunggu.

“Pesakit kritikal diberikan oksigen di katil yang ditempatkan di bahagian terowong hospital sementara mereka menunggu dimasukkan ke Unit Rawatan Rapi (ICU),” katanya.

Shafie berkata, kerajaan negeri Gabungan Rakyat Sabah (GRS) sebelum ini berulang kali mendakwa situasi adalah terkawal, tetapi mengakui negeri ini berdepan kekurangan vaksin.

“Dalam pada itu, lebih ramai rakyat mendapat jangkitan Covid-19 dalam kadar pantas. Lebih memburukkan, kanak-kanak termasuk bayi juga tergolong dalam statistik berkenaan,” katanya.

Sebagai kerajaan memerintah hari ini, beliau berkata, kelihatan tiada usaha dilaksanakan GRS bagi mencari penyelesaian untuk memperoleh lebih banyak bekalan vaksin.

“Tiada sepatah kata atau rungutan daripada pihak mereka terhadap kerajaan persekutuan untuk mempercepat penghantaran vaksin ke negeri ini.

“Sudah lebih 15 bulan sejak wabak melanda di Sabah dan sejak itu kadar jangkitan melonjak.

“Sabah berada di tangga kedua jangkitan kes positif Covid-19 tertinggi di negara ini, selain berada pada kedudukan terakhir membabitkan jumlah penduduk divaksin,” katanya.

Semalam, jangkitan harian di Sabah mencapai rekod tertinggi 3,487 kes, selain menunjukkan lebih sebulan lalu, kadar purata jangkitan mingguan di negeri ini meningkat ketara kepada 266%.

Shafie menggambarkan situasi semasa sebagai “membimbangkan dan menakutkan”.

Beliau menggesa kerajaan negeri menubuhkan lebih banyak pusat rawatan dan mencadangkan kem tentera Lok Kawi dan pangkalan tentera laut Sepanggar sebagai lokasi berpotensi.

Sehingga semalam, Sabah merekodkan keseluruhan jangkitan 134,517 kes, dengan 34,517 kes masih aktif. Keseluruhannya, 174 pesakit kini dirawat di ICU dengan 78 daripadanya menerima bantuan pernafasan.

Bagi tempoh sama, sejumlah 1,001 kes kematian dengan 26 kematian berlaku semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Enam Individu Ditahan Dalam Ops Bersepadu PTI Di Sekitar KK

KOTA KINABALU: Seramai 30 individu diperiksa sepanjang Ops Bersepadu Pendatang Asing Tanpa Izin (PTI) membabitkan lima lokasi berbeza sekitar bandar raya ini, semalam.

Dalam operasi berlangsung selama tujuh jam itu, enam individu warganegara Filipina berumur antara 10 sehingga 50 tahun ditahan atas kesalahan tiada memiliki sebarang dokumen pengenalan diri.

Ketua Polis Daerah Kota Kinabalu, Asisten Komisioner Habibi Majinji berkata seramai 24 orang dibebaskan selepas pemeriksaan dokumentasi dijalankan.

“Semua PTI yang ditangkap ini akan disiasat mengikut Seksyen 6(1)(C) Akta Imegresen 1959/63.

“Operasi dilaksanakan dengan memberi tumpuan lokasi di kawasan bandar raya yang memiliki kadar pertumbuhan PATI boleh mengundang kepada kegiatan jenayah di daerah ini,” katanya dalam kenyataan di sini.

Dalam pada itu, Habibi menyatakan operasi terbabit akan dilaksanakan secara berterusan dari semasa ke semasa dalam usaha menangani masalah PATI sekitar bandar raya Kota Kinabalu.

“Kita juga meminta orang awam menyalurkan maklumat berkaitan kepada balai polis berhampiran atau medium media sosial,” katanya.


Covid-19: Labuan Kembali Jadi Zon Merah

LABUAN : Labuan merekodkan 159 kes Covid-19 dengan dua kluster aktif, sekali gus menukar status pulau bebas cukai ini kepada zon merah berkuat kuasa pada Jumaat.

Pengarah Jabatan Kesihatan Labuan, Dr Ismuni Bohari berkata, dua kluster aktif itu adalah Kluster Jalan Jati melibatkan sebuah bistro dan Kluster Bukit Kuda yang membabitkan sekumpulan komuniti tempatan.

“Kluster Jalan Jati dicetuskan oleh sekumpulan pelanggan premis makanan dan minuman (F&B) di Jalan Jati di pusat bandar, yang dahulunya sebuah premis hiburan sebelum dijadikan bistro.

“Kluster tersebut muncul pada 21 November dan kluster ini menular dengan pantas dan menyebabkan lebih banyak jangkitan,” katanya pada Jumaat.

Dr Ismuni berkata, kanak-kanak berumur satu hingga sembilan tahun, antara individu yang dijangkiti menerusi kluster tersebut.

“Sekurang-kurangnya 18 kes telah disahkan menerusi ujian reaksi berantai polimerase (PCR) dalam kluster tersebut, kita telah menganalisis kadar jangkitan kluster ini yang didapati tinggi,” jelasnya.

Sementara itu, beliau berkata, Kluster Bukit Kuda mula dikesan pada 19 November selepas satu keluarga mengadakan majlis pertunangan.

“Kluster berkenaan masih aktif dengan pertambahan bilangan kes positif,” katanya.

Dr Ismuni berkata, satu subzon merekodkan 10 kes positif, zon dua (22), zon tiga (19), zon empat (32) dan sub zon lima dengan 29 kes.

Beliau berkata, dua pesakit (seorang daripadanya kanak-kanak) berada dalam kategori empat dan lima. Kedua-dua pesakit sedang dirawat di Unit Rawatan Rapi dan memerlukan bantuan pernafasan.

“Labuan sedang berhadapan dengan turun naik kes positif yang kebanyakan disumbangkan oleh pengembara dan aktiviti perhimpunan sosial,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


McDonald’s Berhasrat Melabur Lebih Besar Di Sabah

MCDONALD’S MALAYSIA BERHASRAT MELABUR LEBIH BESAR DI SABAH

KOTA KINABALU: Syarikat rantaian makanan segera gergasi, McDonald’s Malaysia berhasrat untuk membuat lebih banyak pelaburan di negeri ini untuk jangka masa tiga hingga empat tahun mendatang.

Pengarah Urusan (Rakan Operasi) Gerbang Alaf Restorans Sdn Bhd Azmir Jaafar berkata melalui pelaburan tersebut, McDonald’s Malaysia bakal membuka 14 hingga 18 restoran baharu.

Katanya ia adalah sasaran McDonald’s Malaysia untuk membuka 30 cawangan restoran baharu di seluruh negeri.

“Perbelanjaan untuk 14 ke 18 buah restoran baharu ini menelan belanja sehingga lebih RM100 juta.

“Selain pembukaan restoran baharu, kita juga akan memperbaharui restoran sedia ada dari segi perabot, penghawa dingin termasuklah perkhidmatan baharu yang ditawarkan,” katanya.

Beliau berkata demikian kepada pemberita dalam satu sidang akhbar selepas kunjungan hormat McDonald’s Malaysia kepada Ketua Menteri Datuk Seri Mohd Shafie Apdal di Pusat Pentadbiran Negeri Sabah (PPNS), hari ini.

Tambahnya dengan menambah pelaburan di Sabah, sudah pasti syarikat berkenaan akan membuka lebih kurang 1,000 peluang pekerjaan kepada anak Sabah seluruh negeri.

Katanya pada ketika ini, syarikat berkenaan mempunyai 800 pekerja.

“Ketua Menteri amat hargai pelaburan kita bawakan dan pekerjaan yang diwujudkan ini amat penting kepada Sabah.

“Kita dalam pembinaan restoran baharu di Semporna dan dijangka akan dibuka pada penghujung tahun yang mana ia akan mewujudkan lebih 70 peluang pekerjaan untuk anak tempatan Sabah.

“Begitu juga dengan restoran baharu Keningau sedang dalam pembinaan dan akan dibuka tahun ini. Dalam pada itu, kita yakin akan memberi peluang pekerjaan yang baik kepada anak Sabah,” jelasnya.

Dalam perkembangan lain, McDonald’s Malaysia juga giat menjalankan Tanggungjawab Sosial Korporat (CSR) mereka melibatkan rumah anak-anak yatim dan orang tua, sekolah serta komuniti. –SabahNewsToday


(TIDAK RASMI) : GRS Menang, Rampas Sabah Daripada Warisan

KOTA KINABALU: Gabungan Rakyat Sabah (GRS) menang Pilihan Raya Negeri (PRN) Sabah ke-16 selepas memperoleh majoriti mudah berdasarkan keputusan tidak rasmi sehingga pukul 9 malam.

Setiausaha Agung Parti Pribumi Bersatu Malaysia (Bersatu), Datuk Hamzah Zainuddin dilaporkan berkata gabungan itu sudah memiliki kerusi mencukupi untuk membentuk kerajaan baharu di Sabah.

Keputusan itu sekali gus menyaksikan kekalahan Parti Warisan Sabah (Warisan) yang dipimpin bekas Ketua Menteri, Datuk Seri Mohd Shafie Apdal.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GPS Terima ‘Lamaran’ Muhyiddin, Setuju Masuk Kabinet

PETRA JAYA: Gabungan Parti Sarawak (GPS) bersetuju untuk menyertai Kabinet Kerajaan Persekutuan yang akan dibentuk Perdana Menteri, Tan Sri Muhyiddin Yassin.

Pengerusi GPS, Datuk Patinggi Abang Johari Abang Openg, bagaimanapun berkata, pihaknya mahu Kerajaan Persekutuan harus dikenali dengan nama Perikatan Nasional Plus GPS (PN+GPS).

Beliau yang juga Ketua Menteri berkata, ini kerana katanya, GPS adalah entiti yang berasingan dengan PN.

“Ya kami ada menerima ‘lamaran pertunangan’ daripada Perdana Menteri dan kami bersetuju untuk menyertai Kabinet beliau.

“Kami bersetuju menyertai Kabinet Persekutuan kerana mahukan wakil kita dalam Kabinet akan terus perjuangkan apa yang dikehendaki rakyat khususnya berkaitan kepentingan Sarawak menerusi GPS,” katanya.

Beliau berkata demikian pada sidang media selepas mesyuarat Majlis Kerja Tertinggi Parti Pesaka Bumiputera Bersatu (PBB) di sini, hari ini.

Abang Johari berkata, selepas menerima tawaran itu (jawatan Kabinet Persekutuan) dua hari lalu, beliau berbincang dengan Muhyiddin dan meminta agar Perdana Menteri menerima formula yang ditetapkan GPS.

“Beliau bersetuju dengan formula PN+GPS itu. Sebagai orang yang cukup berpengalaman, saya yakin beliau tahu kedudukan GPS,” katanya.

Katanya lagi, pihaknya juga sudah menyediakan senarai nama Ahli Parlimen GPS untuk dipertimbangkan, namun beliau enggan menyatakan jumlahnya.

Ketika ditanya kemungkinan Datuk Seri Fadillah Yusof dicadangkan untuk kembali menerajui Kementerian Kerja Raya, Abang Johari berkata ia terpulang kepada Muhyiddin untuk menentukannya.

“Kita akan tahulah keputusannya nanti, mungkin Kabinet Persekutuan dalam dua tiga hari lagi,” katanya. – Berita Harian


24 gelandangan diselamatkan dalam operasi bersepadu di Sandakan

SANDAKAN – Jabatan Kebajikan Masyarakat (JKM) menyelamatkan 24 gelandangan dalam Operasi Bersepadu membendung gejala kutu rayau dan gelandangan di sekitar bandar Sandakan semalam.

Operasi bersepadu  itu  bermula jam 11 malam hingga 1.30 pagi itu disertai Agensi Anti Dadah Kebangsaan, Jabatan Imigresen Malaysia, Majlis Keselamatan Negara, Polis Diraja Malaysia dan juga Majlis Perbandaran Sandakan telah menyelamatkan 15 lelaki, enam wanita dan tiga kanak-kanak.

Penolong Pengarah Bahagian JKM Sandakan Kasrin Atchil berkata gelandangan berstatus rakyat tempatan adalah seramai 14 orang dan selebihnya warganegara asing.

“Gelandangan rakyat tempatan itu biasanya diabaikan keluarga atas faktor masalah keluarga dan tindakan selanjutnya yang akan diambil termasuklah memanggil waris mereka untuk mengenal pasti masalah terbabit.

“Gelandangan warga asing akan diserahkan kepada pihak Jabatan Imigresen untuk tindakan lanjut,” katanya ketika ditemui selepas operasi itu.


PPM Tahan Kapal Nelayan Simpan Diesel Tanpa Permit

KOTA KINABALU: Pasukan Polis Marin (PPM) Kota Kinabalu berjaya menahan sebuah kapal nelayan pukat tunda yang menyimpan minyak diesel tanpa permit kebenaran Kementerian Perdagangan Dalam Negeri Dan Hal Ehwal Pengguna (KPDNHEP).

Pegawai Pemerintah Markas Operasi PPM Kota Kinabalu, Asisten Superintendan Roslan Awang berkata, kapal nelayan berkenaan ditahan di kira-kira jam 5 petang, semalam.

Katanya, tindakan itu dilakukan dalam satu operasi terancang yang dijalankan di perairan SAFMA Kota Kinabalu.

“Pemeriksaan lanjut mendapati terdapat lapan tangki diubahsuai di bahagian dalam ruangan enjin kapal berisi lebih kurang 5,000 liter minyak Diesel.

“Manakala sebuah lagi tangki turut diubahsuai di bahagian haluan kapal yang berisi kira-kira 1,700 liter minyak Diesel,” katanya dalam kenyataan media yang dikeluarkan, hari ini.

Roslan berkata, keseluruhan minyak Diesel yang dirampas dianggarkan sebanyak 6,700 liter.

Katanya, pihak PPM turut menemui satu unit mesin pam mudah alih dan hos yang disembunyikan di atas kapal nelayan berkenaan.

“Juragan kapal, lelaki tempatan berusia 63 tahun gagal mengemukakan sebarang permit membeli, menyimpan, membawa dan memasarkan minyak Diesel daripada KPDNHEP.

“Nilai keseluruhan rampasan dianggarkan bernilai RM266,905 berdasarkan harga pasaran semasa,” katanya.

Roslan berkata, kapal nelayan berkenaan kemudiannya disita dan dibawa ke Markas Operasi PPM Kota Kinabalu untuk siasatan lanjut.

Katanya, kes disiasat mengikut Seksyen 21 Akta Kawalan Bekalan 1961.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Terus Meningkat, 5,841 Kes Lagi Hari Ini

PUTRAJAYA: Kementerian Kesihatan (KKM) mengesan sebanyak 5,841 kes baharu Covid-19 dalam tempoh 24 jam lalu.

Ini menjadikan jumlah keseluruhan jangkitan setakat ini sebanyak 716,847 kes, menurut Ketua Pengarah Kesihatan Dr Noor Hisham Abdullah.

Selangor terus mencatatkan jangkitan tertinggi iaitu 2,072

Ia diikuti Negeri Sembilan (781), Sarawak (581), Kuala Lumpur (552), Johor (346), Kedah (271), Melaka (247), Labuan (212), Sabah (203), Pahang (162), Kelantan (135), Perak (120), Penang (108), Terengganu (29), Putrajaya (17) dan Perlis (5).


PKP: Senarai 48 Kedai Tayar & Bengkel Yang Beroperasi Di Seluruh Sabah

Senarai bengkel kereta dan kedai tayar kenderaan terpilih yang dibenarkan beroperasi dan berjadual sepanjang Perintah Kawalan Pergerakan (PKP) fasa Ke-2 ini yang dijalankan mulai 1hb April hingga 14hb April ini di seluruh Negeri Sabah.

Kedai tayar dan bengkel yang berdaftar di bawah Jabatan Kerja Raya ini hanya dibenarkan beroperasi bermula pukul 8 pagi hingga 2 petang pada setiap Isnin, Rabu dan Jumaat sahaja. #Share #StayHome #Covid19

1. Syarikat Hop Foh Fong Workshop Ah Ngen 019-853 3416

2. One Light Auto Ajis 016-551 7187

3. Masterchung Engineering Chung 019-813 5000

4. SM Classic Auto Pere 012-863 3774

1. Harapan Menang Sdn. Bhd (Putatan) Mr. Isaac 014-959 3968 (Service & Repair )

2. ACE 4X4 Auto Mart (Putatan) Mr. Joseph Chin 019-833 8139 (Service & Repair)

3. Branded Car Accessories And Service (Putatan)Mr. Ong 012-803 2818 (Service & Repair)

4. Pemborong NHK (Lido)Mr. Jack Lee 019-813 3381 (Tyre Services)

5. HL Tyres & Batteries Sdn Bhd (Dongongon)Mr. Patrick 012-8726660 (Tyre Services)

1. Bengkel Yuan Hin (km)Lim Boon Chai 013-865 6260

2. Yong workshop (km)Vistella 019-810 3074

3. Winner Trading (Pitas)Rizan 019-851 3275

1. Fook lee motorAh Yin 016-821 8822 (service & repair)

2. GMB AutoMr. Silwanus 010-581 9809 (service & repair)

3. AutotechMr. Andrew 010-787 9196 (service & repair & Tyre service)

4. New Jurong tyre & batteryVincent 016-8469292 (tyre service)

1. Pusat Tayar KB Bypass 014-982 3 115

1. Syarikat Hin Nyap Engineering 088-782161 (service, repair & tyre)

2. Jadi Motor Engineering013-803 3445 (service, repair & tyre for motorcycle)

3. Kim Fatt Service & Repairs088-424526 (service, repair & tyre)

4. Ribujaya Enterprise088-787178 (service, repair & tyre)

5. Lee Auto Parts016-844 4455 (service, repair & tyre)

6. Jaya Auti Part Service013-868 1095 (service & repair)

7. GMB Auto014-858 1172 (service & repair)

1. Am Leong Engineering, Ranau (service & Repair)Tyres : 088 875 608 / 019-851 8608 / 016-832 7660

2.Edwin Bengkel, Ranau (Service & Repair)016-585 7083

3.Jr auto parts, Ranau (supply parts)088 878 179 / 013-810 5518

4. Wheel of fortune, Ranau (Tyres)013-867 8380

5. Kontraktor Mewah, Telupid (Service & Repair) & Tyres016-823 3316

2. Everlight Corporation sdn bhd 089-331830

3. GMB Auto Keningau 012-839 1204

1. Extra Bright Auto Service CenterLot 21, sedco light industrial estate, batu 3, Jalan utara, Sandakan.w.d.t no.9, batu 1 ½, Jalan utara,90309.Tel : 089-215198, 236980

2. Juta Eratimur Sdn Bhd1 Km TL 16806, Jalan Leila,P.O BOX 2468, 90728 SandakanTel : 089-216239, 216032, 223795(ACC)

3. Syarikat Soon Fatt Tyre ServicesBlock C, Lot 8A, Tingkat Bawah,Jade Garden, Jalan Utara,90000 Sandakan,Tel : 089-218216

4. Terjasa Automobile Sdn BhdLot 188, Lorong Sedco 7, Sedco Light Industrial Estate,Batu 3, jalan Utara,P.O.Box 2838,90731, Sandakan.Tel : 089-222555 / 222324

5. J Power Auto Accessories CentreLot 4, Block A1, Bandar Labuk Jaya, Mile 7, Labuk Road, Sandakan.Tel : 089-215460

6. Pusat Servis Penghawa Dingin Kenderaan Vui YunBlok 1,Blok E, Tingkat Bawah Jade Garden,Batu 1 ½ Jalan Utara PPM 162 Elopura 90000 Sandakan.

1. DMW 1 Automobile (Sabah) sdn bhd, P. Box 191, 89057 Kudat Sabah.Tel : 019-861 2892En.Thong Yun Fun

2. JW Engineering & Trading Kudat.Tel : 019-851 7899En. Lo Thai Ming

3. Horn Lee Auto Accessories & Trading, P. Box 460, 89058 Kudat Sabah.Tel : 019-852 3766 / 088-612825

4. Sin Kong Tyre Services, P. Box 184, 89058 Kudat Sabah.Tel : 088-611050

5. Syarikat Chen Fung, P. Box 206, 89058 Kudat Sabah.Tel : 088-612872

6. Joo Hwang Motor Kudat, WDT 184, Kudat SabahTel : 088-621800

7. Jumbo Auto Accessories Centre, P. Box 179, 89058 Kudat Sabah.Tel : 088-611073

1. Perkhidmatan Kenderaan Muliza : 016-831 5272

2. Modern Services Centre : 014-875 9119


Masalah Rakyat Keutamaan Saya, Berikan Saya Masa – Shafie Apdal

OSANDAKAN: Datuk Seri Mohd. Shafie Apdal berkata beliau sedang bekerja keras membangunkan Sabah seperti yang telah dijanjikan dalam kempen pilihan raya umum lalu.

Ketua Menteri berkata, sejak memerintah selama hampir 10 bulan, beliau tidak pernah berhenti memikirkan masalah-masalah rakyat yang terabai selama diperintah oleh Barisan Nasional (BN) dan parti-parti lain selama lebih 50 tahun.

Menurut beliau, masalah tersebut bagaimanapun tidak boleh diselesaikan dalam tempoh setahun, justeru menyeru rakyat Sabah agar menaruh kepercayaan dan memberikan tempoh kepadanya untuk memperbaiki sistem yang telah rosak.

“Saya ada di sini bersama anda semua, saya memohon maaf kerana hendak mengatasi masalah selama 50 tahun bukan boleh diselesaikan setahun, tetapi saya akan usaha menyelesaikan masalah tuan-tuan,” katanya.

Beliau berkata demikian ketika mengumumkan calon DAP yang akan bertanding dalam Pilihan Raya Kecil (PRK) Sandakan pada 11 Mei depan.

Mengulas tentang Sandakan, beliau berkata, Kluster Industri Minyak Sawit (POIC) Sandakan akan dibangunkan sebagai pusat perabot bagi menjana ekonomi daerah dan mewujudkan lebih banyak peluang perniagaan.

Beliau bertekad bahawa Sandakan tidak akan sesekali diabaikan dalam pentadbiran kerajaan, malah setiap keluhan rakyat yang terkesan dengan peningkatan kos sara hidup akan terus dibela.

“Saya tahu rakyat amat memerlukan bantuan dan kerajaan mengalami pula mengalami kekangan kewangan kerana pelbagai masalah tetapi saya berjanji soal pembangunan tidak sama sekali diabaikan.

“Kalau rakyat perlukan infrastruktur kerajaan akan utamakan, kita mahu supaya daerah ini kembali pesat seperti era tahun 1980-an,” jelas beliau.

Menurut Mohd. Shafie, sejak memerintah antara fokus utamanya adalah memperkasakan kembali Yayasan Sabah yang merupakan tunjang kepada pembangunan Sabah terutama dalam sektor pendidikan dan kesihatan.

Tegasnya, semasa ditubuhkan, Yayasan Sabah memiliki sejuta hektar tanah, namun kebanyakkannya telah dijual atau diserahkan kepada kontraktor kroni kerajaan sebelum ini menyebabkan rakyat menderita kerana kekurangan bantuan daripada agensi itu.

“Saya sudah hentikan amalan pemberian tanah kepada kroni atau penjualan balak dan pengurusan balak diuruskan sepenuhnya oleh Yaysan Sabah supaya boleh jana duit.

“Dengan duit yang ada ini, Yayasan Sabah akan bantu rakyat, kalau pemimpin yang kaya mereka beli kereta banyak, kalau Yayasan Sabah yang kaya duit itu boleh bantu rakyat lebih banyak,” tambahnya. – BorneoToday


Imigresen Serbu Pub & Kelab Malam Di Sekitar KK, 62 PATI Ditahan

KOTA KINABALU: Sebanyak 11 premis termasuk pusat hiburan, reflexology dan restoran yang terletak di Waterfront, Anjung Samudera, Jalan Tun Fuad Stephen, di sini digempur Jabatan Imigresen (JIM) Sabah, dalam Operasi Bersepadu (selera, gegar dan sapu), malam tadi.

Operasi pada pukul 11 malam itu mensasarkan kepada individu yang menyalahgunaan pas lawatan sosial mereka dan bekerja secara haram di negeri ini.

Operasi yang turut disertai Timbalan Menteri Dalam Negeri Datuk Mohd Azis Jamman memeriksa seramai 213 individu dan menahan seramai 22 individu.

Azis berkata operasi berkenaan dilakukan berpandukan kepada maklumat dan aduan orang ramai berkenaan kehadiran pendatang asing yang memegang pas lawatan sosial bekerja di kawasan itu.

“Serbuan dijalankan di semua premis yang terletak di Waterfront dan hasilnya memeriksa seramai 213 individu dan menahan seramai 22 orang termasuk dua warga China yang memegang pas lawatan sosial tetapi bekerja sebagai tukang masak di salah sebuah restoran yang kita serbu.

“Selain itu, kita turut menahan beberapa individu yang tidak mempunyai dokumen yang bekerja di kawasan berkenaan,” katanya dalam sidang media selepas operasi terbabit malam tadi.

Katanya semua mereka disiasat mengikut Peraturan 39(B) Peraturan-Peraturan Imigresen 1963 kerana menyalahguna pas lawatan sosial, Seksyen 15(1)(c) akta sama kerana tinggal lebih tempoh dan Seksyen 6(1)(c) Akta Imigresen 1959/1963 kerana tiada dokumen sah.

Terdahulu, operasi itu diketuai oleh Pengarah Jabatan Imigresen Malaysia (JIM) Sabah Datuk Dr Muhamad Sade Mohamad bersama 15 pegawai kanan dan 98 anggota.

Sementara itu juga, Azis berkata sepanjang tahun lalu imegresen Sabah telah melaksanakan 1,199 operasi penguatkuasaan terhadap pendatang asing tanpa izin (PTI) di negeri ini dan seramai 28,555 orang diperiksa.

“Daripada jumlah itu, seramai 4,180 PTI dan 23 majikan ditangkap, serta 12,230 PATI diusir balik ke negara asal mereka.

“Ini satu pencapaian memberangsangkan dan mahu ia diteruskan untuk memburu PTI serta mengusir lebih ramai golongan itu balik ke negara asal mereka,” katanya. – SabahNewsToday


Ahli Parlimen Labuan Rozman Isli Bakal Hadapi Tuduhan Rasuah

KUALA LUMPUR: Seorang Ahli Parlimen akan didakwa di Mahkamah Sesyen Kuala Lumpur esok dipercayai berkaitan tuduhan rasuah.

Suruhanjaya Pencegahan Rasuah Malaysia (SPRM) dalam kenyataan berkata, individu itu akan didakwa pada jam 9 pagi.

SPRM tidak mendedahkan identiti Ahli Parlimen itu, tetapi sumber memberitahu FMT yang Ahli Parlimen Labuan, Rozman Isli, akan didakwa esok.

Sumber berkata, Rozman akan didakwa di bawah Seksyen 23(1) Akta SPRM kerana menggunakan kedudukannya untuk mendapatkan rasuah, sama ada untuk dirinya, saudara atau sekutu.Jika sabit kesalahan, dia boleh dihukum penjara maksimum 20 tahun dan denda minimum RM10,000.Malaysiakini memetik seorang peguam, Muhammad Rafique Rashid Ali, mengesahkan wakil rakyat berkenaan adalah Rozman. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mahu Jadi Perempuan, Ibu Tikam Anak Lelakinya 12 Kali Dan Penggal Kepalanya

BRAZIL: Seorang ibu didakwa selepas dipercayai memenggal kepala anak lelakinya berusia 9 tahun, selepas menikamnya 12 kali kerana mangsa memberitahu yang dia mahu menjadi perempuan, lapor Mirror.

Dalam kejadian yang berlaku pada 31 Mei lalu di Samambala, Brazil, ibu mangsa, Rosana Candido, 27, dilaporkan meminta bantuan kekasihnya (perempuan), Kacyla Pessoa, 28, untuk menyiat kulit muka mangsa, Rhuan, 9, sebelum memotong anggota badannya.

Mata mangsa juga dicungkil menggunakan pisau agar mayatnya tidak dapat dikenal pasti dan sebahagian anggota badannya dibakar di alat pemanggang.

Namun, tindakan mereka itu gagal menghapuskan mayat lalu mereka mengambil keputusan untuk menyumbat mayat Rhuan dalam tiga buah beg. Salah satunya dicampak ke pembentungan, manakala dua lagi beg masih disimpan di rumah.

Selepas ditahan, Candido dan Pessoa mengaku membunuh mangsa dan kini mereka berdepan dengan dakwaan membunuh, mendera dan cuba menghapuskan mayat mangsa.

Selain itu, mereka juga didakwa cuba memotong alat sulit Rhuan tahun lalu dalam satu pembedahan yang dilakukan mereka sendiri.

Candido dan Pessoa berkata, mereka membunuh Rhuan kerana mangsa mahu menjadi perempuan. Candido menjelaskan dia berasa terbeban dan langsung tidak mempunyai rasa sayang terhadap Rhuan yang merupakan anak hasil daripada kejadian rogol.

Sementara itu, bapa Rhuan yang tinggal di Acre berkata, Candido melarikan diri dengan Rhuan selepas dia hilang hak penjagaan terhadap anaknya itu, untuk tinggal bersama pasangan songsangnya, Pessoa yang juga mempunya anak perempuan berusia 9 tahun.


PKR Akan Ambil Tindakan Tegas Ke Atas Adun Sokong Musa Aman

PETALING JAYA: PKR akan mengambil tindakan terhadap Adun Inanam merangkap Naib Ketua PKR Sabah, Kenny Chua kerana menyokong bekas ketua menteri, Musa Aman untuk menubuhkan kerajaan negeri baru.

“Tindakan tegas akan diambil,” kata Ketua Penerangan PKR, Shamsul Iskandar Mohd Akin secara ringkas kepada FMT.

Chua antara Adun yang menghadiri sidang media Musa petang tadi untuk mengumumkan beliau mempunyai majoriti mudah bagi membentuk kerajaan Sabah yang baru selepas mendapat sokongan mencukupi daripada Adun di negeri itu.

Musa dilaporkan berkata, beliau sudah menerima surah akuan daripada Adun yang mengesahkan pendirian mereka untuk menyertai gabungan baru yang akan diketuainya.

Beliau berkata, gabungan itu merangkumi wakil rakyat daripada Umno Sabah, PPBM, STAR, PBS dan Adun PKR, DAP, Warisan serta Upko.

Katanya, kerajaan negeri baru itu, jika berjaya ditubuhkan, akan tampil dengan dasar lebih baik untuk membebaskan Sabah daripada keadaan ekonomi sedia ada disebabkan kerajaan pimpinan Warisan.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mesej Tular UMNO Sabah Hilang Kepercayaan Kepada Ketua Menteri, Palsu

KOTA KINABALU : Mesej bergambar tular kononnya daripada Timbalan Ketua Menteri Sabah Datuk Seri Bung Moktar Radin yang mengatakan UMNO Sabah hilang kepercayaan kepada Ketua Menteri Sabah Datuk Hajiji Noor adalah palsu.

Setiausaha akhbar kepada Timbalan Ketua Menteri Sabah Jaafar Abd Wahid berkata Bung Moktar, yang juga Pengerusi Badan Perhubungan UMNO Sabah, tidak ada membuat sebarang kenyataan media mengenai perkara tersebut.

Jaafar berkata mesej bergambar tersebut telah disunting oleh individu yang tidak bertanggungjawab dengan mengambil kira situasi politik yang berlaku di Melaka ketika ini.

Beliau berkata perbuatan menyunting mesej bergambar itu dilakukan oleh mereka yang tidak bertanggungjawab demi kepentingan politik peribadi.

“Sehubungan itu, saya  menyeru kepada semua pihak agar tidak mempercayai berita ini dan menularkannya di media sosial atau mana-mana platform,” katanya dalam kenyataan malam ini.

Hari ini, empat Ahli Dewan Undangan Negeri (ADUN) Melaka mengumumkan hilang kepercayaan serta menarik sokongan terhadap kepimpinan Datuk Seri Sulaiman Md Ali sebagai Ketua Menteri Melaka. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warisan Plus Mendahului Di Silam

LAHAD DATU: Dumi Pangeran Masdal dari Warisan Plus mendahului di Silam.

Penyandang tersebut mempertahankan kerusi berkenaan dalam pertembungan 6 penjuru.

Seramai 17,395 pengundi di kawasan tersebut.


Covid-19: 5,293 Kes Baharu, 60 Kematian Direkodkan Hari Ini

PUTRAJAYA: Kementerian Kesihatan (KKM) melaporkan sebanyak 5,293 kes baharu Covid-19 direkodkan dalam tempoh 24 jam.

Ketua Pengarah Kesihatan, Dr Noor Hisham Abdullah, berkata terdapat kes 63,815 aktif dengan 880 pesakit dirawat di unit rawatan rapi (ICU) dan 454 memerlukan bantuan pernafasan.

Noor Hisham berkata, jumlah jangkitan kini adalah 696,408 manakala, kes sembuh pula sebanyak 5,941 dengan 628,185 jumlah kumulatif .

Sementara itu, sebanyak 60 kematian dicatat menjadikan jumlah kematian setakat ini 4,408.

Selangor terus mencatatkan jumlah jangkitan harian tertinggi dengan 1,680 kes.

Ia disusuli Negeri Sembilan (693), Sarawak (661), Johor (627), Kuala Lumpur (379), Perak (205), Melaka (183), Kedah (170), Kelantan (167), Sabah (163), Labuan (156), Penang (114), Pahang (77), Terengganu (12), Putrajaya (4) and Perlis (2).

Terdapat 5,286 jangkitan tempatan hari ini, membabitkan 3,894 rakyat Malaysia dan 1,392 warga asing, serta tujuh kes import.


PRN SABAH: UMNO Sabah Tentukan Kerusi Esok

KOTA KINABALU: UMNO Sabah akan menentukan jumlah kerusi Dewan Undangan Negeri (DUN) yang bakal ditandinginya pada Pilihan Raya Negeri (PRN) akan datang dalam mesyuarat parti esok, kata Pengerusi Badan Perhubungan Umno Negeri Datuk Seri Bung Moktar Radin.

Beliau berkata, mesyuarat itu juga akan menentukan hala tuju Umno dan Barisan Nasional (BN) Sabah dalam usaha memenangi kesemua kerusi yang ditandingi pada pilihan raya tersebut.

“Pada saya, bukan soal untuk bertanding semua kerusi (DUN) tetapi soalnya berapa yang boleh kita (Umno Sabah) menang,” katanya ketika dihubungi Bernama di Kota Kinabalu, hari ini.

Bagaimanapun, Bung Moktar berkata, pihaknya sudah mempunyai senarai nama calon namun belum menentukan kerusi mana yang bakal diwakili mereka pada PRN itu.

Katanya Umno Sabah akan mengumumkan nama calon yang terpilih bertanding pada pilihan raya itu lebih awal selepas diputuskan dan dimuktamadkan.

Mengulas autonomi yang diberikan kepada Umno Sabah dalam membuat persiapan dan menentukan calon bagi PRN, Bung Moktar berkata, ia adalah pendekatan terbaik untuk rakyat Sabah kerana parti itu diterajui pemimpin tempatan sekali gus menolak dakwaan Umno hanyalah sebuah parti dari Semenanjung.

Beliau berkata autonomi itu juga memberi peluang kepada pemimpin Umno Sabah menentukan hala tuju parti di negeri itu, bukan hanya dalam soal menentukan calon dan kerusi yang ditandingi malah dalam mengemukakan tawaran baharu untuk rakyat di Sabah.

Menyentuh isu pertambahan kerusi DUN Sabah daripada 60 kepada 73, Ahli Parlimen Kinabatangan itu berpendapat sudah tiba masanya ia dilaksanakan memandangkan geografi negeri tersebut yang besar dan luas selain sebagai usaha memberi perkhidmatan seimbang kepada rakyat.

Bung Moktar turut mengesahkan beliau akan bertanding di Lamag iaitu antara DUN baharu yang diwujudkan di Parlimen Kinabatangan.

Pada masa ini, Kinabatangan mempunyai dua DUN iaitu Sukau dan Kuamut.

Pada Pilihan Raya Umum ke-14 (PRU14), 60 kerusi DUN Sabah dipertandingkan namun pada Julai tahun lalu, Dewan Rakyat meluluskan usul tambahan 13 kerusi DUN, menjadikan kedudukan semasa 73 kerusi.

Tiga belas DUN itu ialah N02 Bengkoka; N06 Bandau; N08 Pintasan; N13 Pantai Dalit; N17 Darau; N24 Tanjung Keramat; N27 Limbahau; N44 Tulid; N47 Telupid; N51 Sungai Manila; N58 Lamag; N61 Segama dan N70 Kukusan.

Pengarah Suruhanjaya Pilihan Raya Sabah Rohiman Rahia ketika dihubungi Bernama hari ini mengesahkan sebanyak 73 kerusi DUN Sabah akan dipertandingkan pada PRN yang bakal berlangsung tidak lama lagi.

Khamis lalu, Ketua Menteri Datuk Seri Mohd Shafie Apdal mengumumkan pembubaran DUN Sabah beberapa jam selepas bekas Ketua Menteri Tan Sri Musa Aman mendakwa blok pembangkang telah memperoleh majoriti mudah untuk membentuk kerajaan negeri yang baharu.

Ketika ini, Umno Sabah memiliki satu daripada 17 kerusi DUN yang dimenangi pada PRU14 selepas 16 Ahli Dewan Undangan Negerinya meninggalkan parti itu dan menyertai parti gabungan kerajaan Warisan dan Bersatu. Kerusi DUN tunggal Umno disandang Tan Sri Musa Aman yang mewakili DUN Sungai Sibuga. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Presiden Mesir Meninggal Dunia Dalam Mahkamah

Kaherah: Bekas Presiden Mesir, Mohamed Mursi dilaporkan meninggal dunia dalam mahkamah, kata stesen televisyen awam, hari ini.

Katanya, Mursi dilaporkan pengsan selepas satu sesi mahkamah dan meninggal dunia selepas itu.

Mursi, 67, seorang tokoh tertinggi dalam Ikhwanul Muslimin digulingkan oleh tentera Mesir pada 2013 berikutan tunjuk perasaan membantah pemerintahannya selepas setahun beliau menjadi presiden. -Reuters.